Ketokohan Sultan Abdul Hamid II (1876 – 1909) Mempertahankan Palestine Dari Zionis

Semenjak akhir-akhir isu Baitulmaqdis dan palestin semakin hangat menjadi bualan masyarakat islam di seluruh dunia. Hal ini terjadi setelah presiden Amerika Syarikat Donald Trump mengisytiharkan Jerusalem sebagai ibu kota kerajaan Israel. Tindakan Trump pastinya membangkitkan kemarahan jutaan umat Islam di seluruh dunia lebih-lebih lagi Masjidil Al-Aqsa merupakan tempat berlakunya Isra’ Mi’raj Nabi SAW, kiblat pertama umat Islam serta bumi para Anbiya.

Tindakan Trump ini turut mendapat kutukan daripada pemimpin dunia islam seperti di Malaysia, Turki, Arab Saudi, Jordan dan Mesir. Oleh itu, saya merasakan alangkah baik kita disegarkan dengan kisah Sultan Uthmaniyah iaitu Sultan Abdul Hamid II (1876-1909) mempertahankan bumi Palestin dari digadai kepada golongan Yahudi melalui pertubuhan Zionist ketika itu diketuai oleh Dr. Thedore Herzl.

Segalanya bermula pada tahun 1899, apabila Herzl menyatakan pada pembukaan persidangan Zionis ketiga bahawa hubungan mereka dengan kerajaan Turki Uthmaniyah harus dipertingkatkan sehingga pendatang asing Yahudi berjaya membina penempatan Mereka di Palestin di bawah naungan kerajaan Uthmaniyah demi merealisasikan hasrat mereka menubuhkan negara Yahudi di Jerusalem.

Herzl meyakini bahawa kerajaan Uthmaniyah adalah kunci utama kepada projek yahudi bagi menguasai tanah Palestin yang ketika itu di bawah kekuasaan kerajaan Uthmaniyah. Bahkan dua hari sebelum persidangan bermula Herzl telahpun menghantar sepucuk surat kepada Sultan Abdul Hamid II. Antara kandungan surat itu ialah “…anggota-anggota zionis bersidang di dalam persidangan Brazil menganggap bahwa adalah menjadi tanggungjawab mereka untuk berlaku ikhlas dan menghargai layanan baik tuanku terhadap rakyat tuanku yang berbangsa yahudi. Angota-anggota Zionis juga ingin memberi bantuan kepada saudara-saudara mereka yang merempat di negara-negara Eropah dan memberikan saham di dalam menambah kemakmuran dan keagungan empayar Uthmaniyah. Mereka juga amat berharap dengan penuh ikhlas agar permohonan ini mendapat perkenan dan galakan daripada kebijaksanan Ke Bawah Duli Yang Maha Mulia Tuanku. ”

Waktu ini juga dianggap waktu plaing sesuai buat Herzl untuk mendapat keizinan daripada kerajaan Uthmniyah untuk penempatan yahudi di Palestin kerana berlakunya kegawatan ekonomi dalam Empayar Uthmaniyah apabila hutang negara pada waktu itu berjumlah 190 juta lira Turki.

Oleh itu, Herzl menawarkan khidmat pemodal dari yahudi. Bagi Herzl bantuan kewangan ini mampu memulihkan krisis dalam Uthmaniyah yang bergitu rumit untuk diselesaikan. Namun begitu, Sultan Abdul Hamid II tidak menghiraukan segala tawaran Herzl dan baginda tidak memberikan apa-apa jawapan. Herzl juga berusaha untuk berjumpa Sultan Abdul Hamid II namun segalanya gagal. Kegagalan berjumpa dengan Sultan Abdul Hamid II ini menyebabkan Herzl meminta ketua editor Barid al-Sharq dari Austria dan sahabat baik Sultan Abdul Hamid II iaitu Neolinski memberitahu Sultan Abdul Hamid II supaya menyerahkan pingat kepadanya.

Tujuannya adalah seperti yang dinyatakan oleh Herzl dalam memoirnya iaitu “…jika baginda enggan berjumpa dengan saya, paling kurangnya sepatutnya baginda memberi satu bukti kepada saya bahawa selepas baginda mendengar cadangan saya kemudian baginda menolaknya dan baginda mahu hubungan antaranya dengan saya masih kekal maka baginda mengurniakan saya satu pingat kehormatan darjah tinggi yang membuktikan perkara ini misalnya. Saya mahukan satu bukti di hadapan mereka yang saya akan berurusan dengan mwreka di london yang menunjukkan bahawa sya diterima oleh baginda.”

Hasrat ini tercapai apabila Neolinski datang kepada Herzl kemudian memberi kotak yang mengandungi pingat komodor darjat tertinggi. Namun selepas 4 bulan Herzl melakukan penghinaan pada pingat itu dengan menyerahkannya kembali kepada duta Turki.

Langkah Herzl menggunakan sahabat Sultan Abdul Hamid II bagi memujuk baginda membenarkan penempatan Yahudi di Palestine tidak berjaya apabila apabila Sultan Abdul Hamid II mengutus surat kpada Neolinski dengan berkata “…jika Herzl adalah sahabat anda sebagaimana anda adalah sahabat beta. Maka nasihatilah dia bahawa janganlah dia bergerak walaupun satu langkah ke hadapan dalam masalah ini. Beta tidak mampu untuk menjual satu incipun daripada bumi ini.

Kerana tanah air ini bukan milik beta tetapi ia milik adalah rakyat beta yang mendirikan empayar ini melalui titisan darah mereka. Beta akan memberikan tirisan darah beta sebelum membenarkan sesiapapun merampasnya daripada beta. Dua ketumbukan tentera Syria dan palestin (Arab) telah berperang di Balkan dan seorang lepas seorang mendapat syahid kerana tiada seorangpun di kalangan mereka rela menyerah diri. Mereka lebih suka mati di medan perang. Empayar ini bukan milik beta tetapi milik rakyat beta, Turki Muslim. Oleh kerana itu beta tidak boleh memberi mana-mana
bahagian empayar ini kepada siapapun.

Orang Yahudi hendaklah meyimpan sahaja wang mereka yang berjuta-juta itu. Mereka mingkin berjaya mendapatkan Palestin tanpa sebarang bayaran jika empayar ini dipecahkan-pecahkan tetapi tubuh beta sahaja yang boleh dipisah-pisahkan. Beta tak akan benarkan tubuh beta dibedah ketika masih hidup.”

Kegagalan ini menyebabkan Herzl menggunakan Maharaja Jerman iaitu Wiliem II untuk memujuk Sultan Abdul Hamid II membenarkan penempatan Yahudi di Palestin. Namun usaha ini masih lagigagal. Kegagalan ini menyebakan kemarahan Yahudi yang menguasai media dunia. Oleh itu mereka berusaha memburuk-brukkan Sultan Abduk Hamid II nelalui akhbar dan menyatukan musuh-musuh sultan yang terdiri daripada pendokong fahaman Demokrasi. Tugas penyatuan ini diusahakan oleh pengurus besar Freemason di Itali kerana jarak yang dekat dengan empayar Uthmaniyah.

Namun Herzl masih merancang segala muslihatnya untuk memujuk dan melembutkan hati Sultan abdul Hamid II. Antara tawaran yang dilakukan olehnya untuk memujuk Sultan abdul Hamid ii ialah:

1. Mengembalikan Cyprus kepada Kerajaan Uthmaniyah atau menggantikan wilayah oleh baginda dengan Palestin

2. Menubuhkan unversiti di Al-Quds kepada pelajar Islam dan mereka tidak perlu lagi ke Universiti Eropah. Oleh itu pelajar Islam tidak akan terpengaruh dengan ideologi di Eropah. Herzl juga berjanji, tenga pengajar terdiri daripada guru yahudi terbaik dalam semua pengkhususan.

3. Membantu Kerajaan Uthmaniyah menyelsaikan konflik di Armenia.

Namun segala tawaran ini tetap ditolak oleh Sultan Abdul Hamid II. Demi mengadakan temu janji dengan Sultan Abdul Hamid II, Herzl telah menghantar berpuluh-puluh surat menggunakan bahasa perhambaan. Namun surat-surat itu tidak mendapat persetujuan untuk surat-surat dengan baginda. Herzl juga menjemput wakil Uthmaniyah ke persidangan Zionis Munich pada tahun 1897 untuk membuktikan ketaatan mereka kepada Uthmaniyah.

Beliau juga menggunakan pegawai Uthmaniyah iaitu Nuri Pasha untuk membantunya mengatur pertemuannya dengan Sultan Abdul Hamid II dan menjanjikannya jumlah harta yang banyak. Herzl juga menawarkan pinjaman segera iaitu 8 juta Lira untuk memberikan saham landasan dalam pembinaan keretapi hijjaz yang merupakan projek mega Sultan Abdul Hamid II. Beliau juga turut berjanji akan memberhentikan segala serangan akhbar tehadap Sultan Abdul Hamid II dan empayar Uthmaniyah.

Namun tawaran ini masih lagi tidak berjaya dalam usaha mengatur pertemuannya dengan Sultan Abdul Hamid II. Kegigihan Herzl dalam menjayakan agenda penempatan Yahudi di palestin sebagai permulaan mewujudkan negara israel sehingga beliau sanggup menggunakan segala tipu helah hingga bersetuju dengan idea Neolinski iaitu Sultan Abdul Hamid II sendiri akan menguruskan Pertubuhan Zionist dan mengisytiharkan kepada orang Yahudi bahawa baginda akan menyerahkan Palestin kepada mereka sebagai wilayah di bawah kekuasaan baginda dengan mempunyai undang-undang dan tentera sendiri. Faedahnya, orang yahudi akan membayar cukai 1 juta pound setiap tahun kepada baginda. Namun Sultan Abdul Hamid II dengan tegas menolak segala tawaran herzl.

Usaha demi usaha dilakuan oleh Herzl untuk berjumpa Sultan Abdul Hamid akhirnya berjaya pada Mei 1901, beliau telah berjumpa Sultan Abdul Hamid II dengan bantuan secara langsung dari pegawai kanan istana Yaldiz. Dalam perjumpaan Herzl menyakinkan Sultan Abdul Hamid II bahawa Bank-Bank Yahudi akan membantu Uthmaniyah mengurangkan hutang semenjak tahun 1881M. Herzl juga berjanji akan merahsiakan perbualan mereka.

Sepanjang pertemuan Sultan Abdul Hamid II lebib banyak mendengar idea, agenda dan pandangan Herzl. Tindakan Sultan Abdul Hamid II menyebabkan Herzl yakin bahawa ideanya akan diterima Sultan Abdul hamid II namun akhirnya Herzl menyedari usahanya gagal dan mencapai jalan buntu. Herzl juga menyedari bahawa usahanya selama ini hanya sia-sia dan tidak akan berjaya.

Dia dipetik berkata:

“Melalui perbincangan dengan Sultan Abdul Hamid II , saya merasakan bahawa kita tidak boleh mengharapkan Turki melainkan setelah keadaan politik mereka berubah atau dengan melibatkan Turki dengan peperangan yang akan mengalahkan mereka atau melibatkan mereka dalam krisis dunia atau kedua-dua sekaligus.”

Sultan Abdul Hamid II berpendapat penempatan yang diberikan kepada orang Yahudi asing dari luar jajahan Uthmaniyah terutamanya dari Russia akan membahayakan dominasi kaum Arab di kawasan itu. Baginda berkata, “…kita mempunyai jumlah Yahudi yang mencukupi. Jika kita mahu mengekalkan dominasi Kaum Arab, kita perlu menolak idea penempatan pendatang asing di Palestin. Kaum Yahudi ini jika menduduki sesuatu kawasan mereka akan menguasai sepenuhnya kawasan tersebut dalam waktu yang singkat. Ini bermakna kita akan mengundang maut kepada saudara seagama kita.”

Selain itu, Sultan Abdul Hamid II mengetahui segala hasrat yang diberitahu Zionis kepadanya hanyalah muslihat. Dalam memoirnya Sultan Abdul Hamid II berkata:

“Ketua Zionis Herzl tidak akan mampu menyakinkan saya dengan pandanngan beliau . Beliau pernah berkata isu Yahudi akan selesai ketika yahudi berkuasa di bawah pimpinan mereka sendiri. Pandangan beliau benar kerana beliau cuba mencari bumi selamat untuk saudara-saudara Yahudinya. Cuma beliau lupa kebijaksanaan sahaja tidak mampu menyelesaikan semua masalah. Zionis tidak akan berpada dengan kerja pertanian di Palestin. Mereka akan menuntut sperti pembentukan kerajaan atau pemilihan calon. Saya amat memahami cita-cita mereka.

Cuma Yahudi terlalu bodoh menyangka saya akan menerima segala usaha mereka. Walaupun rakyat kita berbangsa yahudi yang berkhidmat di istana, namun saya menolak impian dan cita-cita mereka menduduki Palestin.”

Sultan Abdul Hamid II juga tegas mempertahankan Baitulmaqdis atau Jerusalem dengan berkata “…kenapa kita nak lepaskan Al-Quds. Ia adalah bumi kita selama-lamanya da ia akan kekal selama-lamanya bumi kita. Ia adalah salah satu kota suci kita. Ia terletak di Bumi islam. Oleh itu Al-Quds akan sentiasa milik kita.”

Kesimpulan

Ketegasan Sultan Abdul Hamid II mempertahkan tahan Palestin menyebabkan gerakan zionis merancang menjatuhkan baginda. Oleh itu mereka berkerja-sama denga gerakan yang memusuhi Sultan Abdul Hamid II seperti Freemason dan kaum Turki Muda sehingga baginda berjaya dijatuhkan pada tahun 1908. Timbul persoalan meskipun Sultan Abduk Hamid II dengan jelas tidak akan menerima agenda Zionis namun mengapakah pintu rundingan masih terbuka? Jawapannya:

1. Memberi tekanan kepada Bank Eropah memberi kelonggaran dan kemudahan kepada kerajaan Uthmaniyah.

2. Membangkitkan persaingan negara Eropah.

3. Baginda tidak mahu ditampilkan sebagai penindas orang Yahudi

Oleh itu umat islam harus mencontohi ketegasan sultan Abdul Hamid II dalam mempertahankan bumi Al-quds. Lihatlah baginda sanggup mempertahankan bumi suci ini walaupun janji Herzl berjanji bulan dan bintang.


Penemuan Kubur Orang Islam Tertua Di Perancis

Mayat-mayat ini telah ditemui di Perancis. Mereka dijangka hidup sekitar abad ke-8. Tetapi apa yang membuat mereka istimewa adalah teori yang memungkinkan mereka beragama Islam. Penemuan ini sekaligus mencetuskan analisis arkeologi dan genetik untuk mengenalpasti kebenaran di sebalik teori ini.

Ini kerana, inspirasi yang dititikberatkan oleh Nabi Muhammad SAW telah merancakkan perkembangan tamadun Arab dibawah panji Islam. Walaupun sekitar zaman ini terdapat bukti-bukti bahawa Islam sudahpun bertapak di Andalusia, saintis masih lagi bergelut untuk mendapatkan bukti kewujudan orang-orang Islam selepas Banjaran Pyrenees yang mendindingkan Andalusia dengan Eropah.

Tiga jenazah ini walau bagaimanapun bakal meringankan bebanan para saintis yang sedang berhempas pulas mencari jawapan. Bertatahkan pemerhatian bahawa pengebumian tiga jenazah ini mengikuti tradisi Islam, jelas kelihatan badan dan kepala menghala ke arah Mekah, saintis sedang menganalisis secara spesifik mengenai DNA, jantina dan usia.

Bukti genetik mendedahkan jenazah-jenazah ini adalah warisan Afrika Utara. Cadangan yang terhasil daripada data terkini, jenazah-jenazah ini adalah golongan Amazigh (Berber) yang merupakan sebahagian daripada Bani Umayyah.

Kemungkinan yang saya mampu fikirkan: mereka adalah peninjau, pendakwah, perantau (musafir), ataupun pelarian.

Al-Fatihah, jika mereka adalah saudara-saudara seagama.


Pagar Atau Pegar: Yang Mana Satu Betul?

Saya tidak pasti siapa mula-mula yang mendakwa bahawa peribahasa “Harapkan pagar, pagar makan padi” itu salah dan baginya yang betul adalah pegar.

Saya juga tidak pasti dari sumber mana mereka membuat rujukan dalam membuat dakwaan ini. Apa yang jelas, dakwaan ini timbul dari sangka-sangka sahaja.

Dakwaan ini sebenarnya salah sama sekali. Di sini saya akan membawakan hujah ilmiah mengapa peribahasa “Harapkan pagar, pagar makan padi” itu merupakan satu peribahasa yang betul, bukannya harapkan pegar, pegar makan padi. Hujah saya adalah seperti berikut:-

1) Tiada mana-mana sumber sejarah yang membuktikan bahawa dalam tradisi Melayu, ayam pegar diharapkan untuk menjaga padi. Apakah anda mengira nenek moyang kita dulu terlampau bodoh hingga menjadikan binatang yang memakan padi sebagai penjaga padi???

2) Membuat pagar di sawah padi merupakan satu tradisi penting dalam masyarakat Melayu pada zaman dulu. Malah amalan membuat pagar di sekeliling sawah merupakan satu penekanan undang-undang Melayu silam. Sebagai contoh:-

Hukum Kanun Melaka yang digubal zaman Kesultanan Melaka (awal abad ke15 hingga awal abad ke-16) telah menyatakan seperti berikut:-

“Fasal 22 ..Adapun hukum pagar huma (sawah) itu, jikalau sudah orang memagar, maka orang lain itu tiada terpagar olehnya. Jikalau dimakan babi atau dimakan kerbau, mengganti padi itu, kerana taksirnya tiada terpagar olehnya.

Jikalau habis padi itu, diganti semuanya. Demikianlah hukumnya. Adapun orang mencuri pagar huma (sawah) atau tanaman……..dihukumkan hakim”

Undang-undang Seri Paduka Tuan pula ialah Undang-undang Negeri Kedah yang digubal pada tahun 1078 H (1667 M). Dalam Undang-undang Seri Paduka Tuan dicatatkan seperti berikut:-

“Fasal kelima …Jikalau sudah menanam padi…maka pagar itu dengan siratnya. Maka teguhlah pagar itu kepada undang-undang.”

“Fasal keenam…Barang siapa tiada lagi sudah pagarnya, maka dimasuk oleh kerbau makan padi, tiadalah berganti...”

3) Berdasarkan peruntukan Undang-undang Melayu silam jelas sekali membuktikan bahawa amalan memagar sawah padi bukan saja menjadi satu tradisi zaman dulu, malah menjadi satu penekanan dalam undang-undang.

4) Mereka yang mendakwa bahawa tidak logik pagar boleh makan padi kerana pagar tidak bernyawa. Dakwaan sebegini sama ada muncul dari otak lurus bendul atau kurang pengetahuan terhadap sastera Melayu.

Perkataan-perkataan bahasa Melayu bukan hanya digunakan bagi menunjukkan makna hakiki, tapi ia juga sering digunakan untuk menunjukkan kiasan.

Sebagai contoh, ungkapan “kawan makan kawan”, makan bermaksud mengkhianati. Dalam ungkapan “penvmbuk makan rusuk” pula, ‘makan’ bermaksud mengh3nta4k. Ungkapan “nasihat makan dalam”, makan di sini bermaksud memberi kesan.

Antara contoh peribahasa lain yang menggunakan perkataan ‘makan’ sebagai kiasan ialah “Bagikan pahat, tidak ditukul tidak makan”. Jika gunakan maksud hakiki, pahat juga tidak boleh makan seperti pagar.

Jadi, makan dalam peribahasa “Harapkan pagar, pagar makan padi”, perkataan ‘makan’ di sini tidak boleh diterjemah dengan maksud hakiki, tetapi hendaklah diterjemah dengan maksud kiasan. Maka pagar makan padi dalam peribahasa ini bermaksud pagar memvsnahkan padi.

Bolehkah pagar musnahkan padi? Ya, boleh saja, jika pagar itu roboh tentu saja ia boleh musnahkan padi.

Jadi yang lurus bendul bukanlah nenek moyang kita kononnya menjadikan ayam pegar sebagai penjaga padi. Yang lurus bendul sebenarnya adalah mereka yang memaknai perkataan ‘makan’ dalam peribahasa tersebut dengan makna hakiki.

Amalan memagar sawah padi merupakan satu tradisi Melayu silam. Malah ianya terkandung dalam peruntukan undang-undang yang membuktikannya sebagai satu amalan penting dalam kehidupan masyarakat Melayu pada zaman dulu.

Walaupun ada yang menganggap ini isu remeh, tapi patutkah kita terus biasa dengan kesalahan? Jadi yang benar adalah pagar, bukan pegar!!!

Hasanuddin Yusof
Maktab Penyelidikan
Tamadun Alam Melayu dan Islam


Kenapa Suami Selalu Beri Isteri Hadiah Ketika Curang?

Pernahkah anda terfikir tentang bagaimana seorang suami yang mencurangi isterinya boleh bertindak untuk membeli hadiah istimewa seperti rantai emas atau membawa isterinya melancong ke luar negara? Atau bagaimana seorang ayah yang mempunyai kurang waktu bersama anak-anak akan cenderung untuk membeli pelbagai mainan dan hadiah untuk anaknya? Atau mungkin anda pernah terfikir bagaimana seorang teman wanita yang mendera teman lelakinya seringkali memujuk kembali teman lelakinya dengan romantis sekali?

Menurut Sigmund Freud, dalam teorinya iaitu Teori Psikoanalitik, tindakan itu dikenali sebagai “Ritual and Undoing’. Ianya adalah salah satu cara manusia untuk mempertahankan egonya, atau juga dikenali sebagai ‘Defense Mechanism’.

‘Defense Mechanism’ ialah tindakan manusia untuk melarikan diri mereka daripada sesuatu kejadian, perbuatan mahupun pemikiran yang tidak diingini. Ia terbahagi kepada lebih 12 cara menurut Sigmund Freud, termasuklah ‘Ritual and Undoing’. Sebagai manusia normal, kita sering menggunakan defense mechanism ini dalam kehidupan seharian secara tidak sedar, hal ini bertujuan untuk membuang perasaan bersalah, gelisah, keresahan, ketakutan, kesakitan dan perasaan lain yang tidak menyenangkan.

Berbalik pada kisah seorang suami yang mencurangi isterinya, lalu si suami membeli hadiah buat si isteri. Secara psikologinya, dapat kita lihat disini bahawa tindakan yang dibuat oleh suami tersebut adalah satu cara untuknya membuang perasaan bersalah yang dirasai. Oleh sebab itu, suami tersebut menutup kesalahannya dengan membeli hadiah buat si isteri. Dengan cara ini, suami tersebut akan merasa lega.

Sama kesnya apabila kita tidak sengaja terlanggar seseorang di sebuah pasaraya, secara tidak sedar kita akan terus mengucapkan kata maaf sebagai tanda kita menyesali perbuatan tersebut. Cara ‘Ritual and Undoing’ ini dapat menghilangkan perasaan bersalah dan resah yang dialami. Yang lebih menariknya, ianya adalah sesuatu yang normal dan semulajadi sebagai seorang manusia. Tindakan itu adalah salah satu cara manusia untuk mengundur kembali sesuatu tindakan yang tidak disenangi dengan cara menutupinya dengan perbuatan lain yang positif.

Kesimpulannya, ‘Defense Mechanism’ ini ialah satu perkara yang amat penting dalam kehidupan manusia untuk menjaga kestabilan emosi dan membentuk personaliti yang baik. Namun, seperti yang kita tahu, ianya sering digunakan secara tidak sedar. Oleh itu, menjadi satu kewajipan untuk kita belajar cara mengawalnya dengan baik kerana apabila ‘Defense Mechanism’ digunakan secara tidak sihat, ianya akan membawa kepada pelbagai kemungkinan seperti menjauhkan diri kita daripada berhadapan dengan realiti dan juga menjadi salah satu cara untuk menipu diri sendiri.

Artikel dikirimkan oleh Izzah Z untuk The Patriots.


Kronologi Pemergian Presiden US – John F. Kennedy

Sepanjang
lipatan sejarah Amerika Syarikat, negara tersebut menyaksikan empat presiden
mati dibunuh semasa dalam tempoh perkhidmatan mereka. Mereka ialah Abraham
Lincoln (ditembak oleh John Wilkes Booth), James A. Garfield (ditembak oleh
Charles Guiteau), William McKinley (ditembak oleh Leon Czolgosz) dan John F.
Kennedy (ditembak oleh Lee Harvey Oswald). Antara mereka, pembunuhan JFK yang
dianggap paling kontroversi dan terus menimbulkan persoalan dalam kalangan
masyarakat sehingga hari ini.

Kennedy dan Oswald

Sebelum
kita melihat kisah pembunuhan presiden yang diselubungi kontroversi ini, apa
kata kita lihat dulu kisah pembunuhnya, Oswald. Oswald merupakan anak jati New
Orleans dan dilahirkan pada tahun 1939. Bapanya, Robert Edward Lee Oswald Sr
merupakan sepupu jauh jeneral Konfederasi terkenal, Robert E. Lee mati dua
bulan selepas Oswald dilahirkan. Selepas tinggal di rumah penjagaan anak-anak
yatim beberapa kali, dia berpindah bersama ibunya ke New York pada usia 12
tahun. Pada usia remajanya, Oswald pernah dimasukkan ke pusat tahanan juvana
kerana kesalahan ponteng sekolah tetapi turut menunjukkan minat terhadap
sosialisme.

Selepas
berpindah kembali ke New Orleans, Oswald menyertai Kor Marin Amerika Syarikat
pada tahun 1956. Sepanjang berkhidmat bersama kor berkenaan, dia diketahui amat
handal menembak dan disenangi oleh rakan sepasukannya. Beberapa tahun kemudian,
Kor Marin memberi perlepasan terhormat kepada Oswald pada tahun 1959 selepas
memohon dilepaskan bagi menjaga ibunya yang kurang sihat. Pada masa inilah, dia
kemudian memilih berpaling tadah kepada Kesatuan Soviet dan tinggal di sana
selama dua setengah tahun. Selepas dinafikan hak kerakyatan Soviet, Oswald cuba
membunuh diri dengan mengelar tangannya tetapi berjaya diselamatkan dan dirawat
di hospital. Selepas pulih, dia dipindahkan ke Minsk, Belarus (ketika itu
sebahagian daripada Kesatuan Soviet) dan bekerja di sebuah kilang televisyen
dan radio sambil dipantau oleh agensi perisikan Soviet, KGB. Sementara itu,
apabila pihak kor mendapat tahu tindakan Oswald berpaling tadah, mereka menukar
status terhormat Oswald kepada tidak dimahukan.

Oswald
akhirnya memilih kembali ke Amerika Syarikat pada tahun 1962 bersama isterinya,
Marina Prusakova dan anak pertama mereka, June. Dia berbuat demikian kerana
merasakan kerjanya membosankan dan tiada tempat dituju untuk membelanjakan
wang. Selain itu, ada yang berpandangan tindakan ini juga dilakukan berikutan
patah hati dengan seorang wanita bernama Ella German sebelum dia bertemu dan
berkahwin dengan Marina.

Setahun
selepas kembali ke Amerika dan menetap di Dallas/Fort Worth, Oswald membeli
selaras senapang dilengkapi skop penglihatan dan sepucuk revolver .38 melalui
pesanan pos. Senapang tersebut kemudiannya digunakan dalam cubaan bunuh ke atas
Jeneral Edwin Walker tetapi gagal. Cubaan bunuh Oswald terhadap Walker hanya
diketahui 10 hari selepas pembunuhan Kennedy dan ini didedahkan oleh Marina
semasa memberi keterangan terhadap Suruhanjaya Warren (suruhanjaya khas yang
menyiasat pembunuhan JFK). Pada September 1963, Oswald mengembara ke Mexico
City, Mexico untuk satu lagi cubaan mendapatkan visa ke Kesatuan Soviet dan
Cuba tetapi tidak berhasil. Di sinilah, dia bersumpah dia akan membunuh JFK
kerana ini.

Tatkala
‘ribut taufan’ ini rancak ke arah tarikh 22 November 1963, lain pula kisahnya
bagi JFK. Lawatan ke Texas sudah lama dirancang sejak dari awal tahun 1963
tetapi belum ditentukan tarikhnya. Lawatan ini dirancang bukan saja sebahagian
daripada kempen pemilihan semula Kennedy-Lyndon B. Johnson tetapi juga
merupakan usaha memantapkan semula perpaduan dalam kalangan anggota Demokrat
Texas yang berpecah kepada puak liberal dan puak konservatif. Selain itu, JFK
juga mahu memenuhi undangan makan malam penghargaan untuk Ahli Kongres Albert
Thomas yang diadakan di Houston pada 21 November 1963, sekaligus membolehkannya
mengadakan lawatan ke bandar-bandar lain di Texas termasuk Dallas.

Mengikut
jadual perjalanan JFK di Texas selama dua hari, hari pertama menyaksikan beliau
seharusnya memberi ucapan dedikasi untuk Sekolah Perubatan Aeroangkasa Tentera
Udara Amerika Syarikat di Pangkalan Udara Brooks, San Antonio sebelum
menghadiri majlis makan malam penghargaan Thomas sebelum bermalam di Hotel
Texas, Fort Worth. Pada hari kedua, rombongan JFK akan bersarapan bersama Dewan
Perniagaan Texas di Hotel Texas sebelum meneruskan perjalanan ke Dallas (makan
tengah hari dan ucapan bersama tokoh-tokoh masyarakat dan perniagaan di Dallas
Market Center), Austin (majlis makan malam kutipan dana di Municipal
Auditorium) dan diakhiri di Johnson City. Dari situ, JFK dan isterinya,
Jacqueline akan menghabiskan masa hujung minggu di ladang Johnson.

Memandangkan
lawatan JFK sudah dihebahkan kepada umum sejak Oktober 1963, maka logik juga
bagi Oswald membuat persediaan terhadap jenayah terburuk terhadap Presiden
Amerika Syarikat itu. Ini termasuklah bekerja di Depositori Buku Sekolah Texas
atas cadangan rakan isterinya, Ruth Paine. Kedudukan bangunan tersebut dilihat
sempurna untuk pembunuhan itu kerana kedudukannya amat hampir dengan laluan
rombongan kenderaan JFK. Oswald juga turut menyewa di sebuah rumah tumpangan di
pinggir bandar Dallas di bawah nama samaran O.H. Lee tetapi menghabiskan masa
pada hujung minggu di Irving bersama keluarganya. Sebulan sebelum pembunuhan,
anak kedua pasangan itu iaitu Audrey dilahirkan.

“Oh, no, no, no. My God.
They’re going to kill us all!”

Sehari
sebelum pembunuhan, Oswald meminta untuk menumpang kenderaan rakannya, Wesley
Frazier ke Irving atas alasan mahu mengambil rod langsir di rumahnya. Walaupun
ia dianggap luar biasa kerana selalunya dia hanya menumpang pada hujung minggu,
Frazier memutuskan untuk menumpangkan Oswald. Pada hari pembunuhan, dia
mengambil Oswald yang membawa sebuah beg kertas besar. Bila ditanya kandungan
beg tersebut, dia hanya menjawab itulah rod langsir yang hendak dibawanya.
Padahal dalam beg kertas itu, itulah raifal sama yang digunakan untuk cubaan
bunuh Walker dan kini, ia akan digunakan untuk JFK.

Apabila
rombongan JFK melalui Dealey Plaza pada 12.30 tengah hari, 22 November 1963,
tiga das tembakan dilepaskan Oswald terhadap rombongan. Satu das mengenai
kepala Kennedy dari belakang, satu das mengenai badan beliau dan Gabenor Texas,
John Connally dan satu das lagi tidak mengenai sasaran tetapi menyebabkan
serpihan yang mencederakan orang awam, James Tague. Selepas berjaya menembak,
Oswald menyembunyikan raifalnya di sebalik kotak-kotak dan keluar dengan tenang
dalam kekecohan yang berlaku. Pada mulanya, dia memilih menaiki bas tetapi
bimbang ditangkap, Oswald turun dan mengambil teksi kembali ke rumah
tumpangannya. Selepas kembali ke rumah tumpangannya, dia menyalin pakaian dan
membawa sepucuk revolver dengan niat bersembunyi atau melarikan diri.

Dalam
perjalanan, Oswald bertentang mata dengan askar negeri J.D Tippit yang berada
dalam kereta perondanya. Selepas selesai makan tengah hari, beliau ditugaskan meronda
kawasan kejiranan Oak Cliff selepas kekecohan pembunuhan JFK. Selepas beberapa
lama di situ, Tippit melihat kelibat seorang lelaki kurus berusia 30-an dan
ketinggian 177 cm yang menyamai ciri penembak JFK di depositori. Kedua-duanya
mula berbual dan apabila Tippit keluar dari kereta, beliau ditembak beberapa
kali oleh Oswald sebelum melarikan diri. Seorang orang awam yang melihat
kejadian itu kemudiannya mengambil radio kereta peronda Tippit dan segera
melaporkan apa yang berlaku. Oswald kemudiannya ditahan di panggung Texas
Theatre pada 1.40 petang selepas dikesan memasuki panggung tanpa membayar
tiket.

Semasa
dalam tahanan, dia enggan menjawab dalam sesi soal siasat dan bertegas bahawa
dia dijadikan kambing hitam. Dua hari selepas pembunuhan JFK, Oswald dalam
proses dipindahkan ke penjara daerah oleh pihak berkuasa apabila dia ditembak
oleh pengusaha kelab malam, Jack Ruby. Dia kemudian dikejarkan ke Hospital
Memorial Parkland, hospital sama yang merawat JFK dua hari sebelumnya dan mati
pada 1.07 petang akibat pendarahan yang banyak dari luka tembakan di abdomen.

Ruby
kemudiannya ditahan dan dibicarakan atas tuduhan membunuh Oswald pada tahun
1964 tetapi berjaya digugurkan atas alasan teknikal dan mahu mendapatkan hak
perbicaraan baru. Bagaimanapun, dia gagal mendapatnya selepas mati di hospital
sama yang merawat Kennedy dan Oswald pada 3 Januari 1967 akibat embolisme
pulmonari.

LBJ dan Suruhanjaya Warren

Berbalik
semula pada sehari selepas pembunuhan, Johnson bersama rombongan lain termasuk
Jacqueline kembali ke Air Force One bersama keranda yang membawa mayat JFK.
Selepas mendapat nasihat Peguam Negara yang juga adik JFK, Robert Kennedy,
Johnson kemudiannya mengangkat sumpah sebagai Presiden Amerika Syarikat Ke-36
sambil disaksikan oleh Jacqueline, anggota rombongan, media dan Hakim Sarah
Hughes.

Selepas
mengangkat sumpah dan diminta memberi kenyataan, beliau berkata, “Ini masa yang
menyedihkan untuk semua orang. Kita mengalami kehilangan yang tidak boleh dicari
ganti. Bagi saya, ini satu tragedi peribadi yang memberi kesan mendalam. Saya
tahu seluruh dunia berkongsi kesedihan yang dialami Puan Kennedy dan seluruh
keluarganya. Saya akan melakukan yang terbaik. Itu saja yang saya boleh
lakukan. Saya meminta bantuan anda dan Tuhan.” Pada pagi yang sama, Johnson
turut mengisytiharkan 25 November sebagai hari berkabung.

Upacara
pengebumian JFK diadakan pada 25 November yang menyaksikan 800,000 orang
berbaris sepanjang Pennsylvania Avenue untuk melihat kerandanya diusung dari
Capitol Rotunda ke Katedral Katolik St Matthew. JFK dikebumikan dengan
penghormatan tentera sambil disaksikan oleh pemimpin-pemimpin dunia dan anggota
monarki seperti Putera Philip (suami dan wakil Ratu Elizabeth II), Presiden
Perancis, Charles de Gaulle dan wakil Nikita Khruschev merangkap Timbalan
Perdana Menteri Pertama Soviet, Anastas Mikoyan.

Untuk
mengetahui apa sebenarnya berlaku di Dallas, Texas pada 22 November 1963,
Kongres dan Senat berhasrat menubuhkan panel siasatan masing-masing untuk
menyiasat apa yang berlaku. Bagi mengelak konflik antara kedua-dua dewan,
Johnson mengarahkan penubuhan Suruhanjaya Warren diketuai Hakim Ear Warren dan
dianggotai oleh Allen Dulles (Pengarah Agensi Keselamatan Pusat (CIA)), John J.
McCloy (bekas presiden Bank Dunia), Gerald Ford (bakal presiden dan ketua
minoriti Republikan), Senator Republikan, John Sherman Cooper, Ahli Kongres
Demokrat, Hale Boggs dan sekutu rapat Johnson, Richard Russell Jr. Selepas
siasatan selama setahun, suruhanjaya mendapati Oswald bertindak bersendirian
semasa membunuh Kennedy dan mencederakan Connally.

Namun,
ia mencetuskan rasa curiga bukan saja dalam kalangan orang ramai tetapi juga
membabitkan Senat dan Kongres. Ini membawa kepada penubuhan Jawatankuasa Khas
Dewan Amerika Syarikat berkenaan Pembunuhan membabitkan pembunuhan JFK dan
pembunuhan Martin Luther King Jr pada tahun 1968. Jawatankuasa ini
bertanggungjawab mewujudkan teori penembak kedua berdasarkan bukti bunyi
rakaman radio polis Dallas di mana pakar mengatakan 95% kemungkinan satu lagi
das tembakan dilepaskan. Jawatankuasa khas turut berpandangan agensi-agensi
kerajaan seperti Jabatan Keadilan, Biro Penyiasatan Persekutuan (FBI) dan CIA
menyembunyikan maklumat yang dilihat relevan kepada siasatan Suruhanjaya
Warren.

Pada
tahun 1992, selepas filem JFK ditayangkan di panggung, ia mewujudkan semula
minat kepada orang ramai untuk pembunuhan JFK. Minat dan desakan orang ramai
ini membawa kepada penggubalan Akta Pengumpulan Rekod Pembunuhan John F.
Kennedy atau Akta JFK pada tahun sama untuk mengumpul dan menjadikan semua
rekod berkenaan pembunuhan JFK boleh diakses oleh orang ramai. Dari tahun 1994
hingga 1998, 60,000 dokumen atau empat juta halaman dilepaskan kepada khalayak.
Ini disusuli baki 5,000 lagi dokumen atau dua juta halaman dilepaskan kepada
khalayak pada 2017 dengan pengecualian diberi kepada dokumen yang ditangguhkan
perlepasannya atas sebab mengancam keselamatan negara dan mengancam keharmonian
orang awam. Pada Ogos 2018, Presiden Donald Trump menangguhkan perlepasan baki
dokumen kepada khalayak selama tiga tahun dan hanya akan dilepaskan pada 26
Oktober 2021.

Teori konspirasi pembunuhan JFK

Disebabkan
sikap curiga orang ramai terhadap cara pihak kerajaan mengendalikan siasatan
pembunuhan JFK lebih-lebih lagi selepas insiden Watergate, ia turut mewujudkan
teori konspirasi yang melambak. Antara teori yang popular:

1.
Teori penembak kedua yang dibangkitkan oleh Jawatankuasa Khas Dewan Amerika
Syarikat berkenaan Pembunuhan. Jawatankuasa membuat kesimpulan demikian selepas
pakar bunyi menyatakan 95% kedengaran bunyi satu lagi das tembakan dalam
rakaman radio polis Dallas pada hari pembunuhan JFK. Bagaimanapun, melalui
pengenalan teknologi terkini dan analisis pakar akustik, teori tersebut tidak
mempunyai asas dan sebaliknya menunjukkan hanya tiga das tembakan yang
dilepaskan oleh Oswald pada hari berkenaan.

2.
Pembunuhan dikatakan didalangi oleh kumpulan elit yang diketuai oleh David
Rockefeller yang mahu mengekalkan kuasa golongan elit dan menggalakkan lagi
pembabitan ketenteraan Amerika Syarikat di Vietnam. Teori ini dikukuhkan lagi
dengan kenyataan Johnson dalam mesyuarat pembunuhan itu yang menyifatkan
pembunuhan JFK sebagai karma kerana penglibatannya dalam rampasan kuasa dan
pembunuhan Presiden Vietnam Selatan, Ngo Dinh Diem.

3.
Pembunuhan dikatakan didalangi oleh mafia yang tidak senang dengan tindakan
Bobby Kennedy melancarkan perang ke atas kongsi gelap. Dengan pembunuhan JFK,
ia dapat membantu mereka menyingkirkan Bobby dari kedudukannya sebagai Peguam
Negara Amerika Syarikat. Penulis teori konspirasi menuding jari kepada pembunuh
Oswald, Ruby yang dikatakan mempunyai kaitan dengan mafia Sam Giancana.

4.
Pembunuhan didalangi oleh kelompok pejuang anti-Castro yang bersekongkol dengan
Cuba yang berpunca daripada kegagalan operasi Bay of Pigs. Bay of Pigs ialah
satu operasi rahsia untuk merampas Cuba dari Fidel Castro dengan sokongan
ketenteraan Amerika Syarikat. Namun pada saat akhir, Kennedy menarik balik
sokongan logistik yang diperlukan dan ramai pejuang anti-Castro terbunuh atau
ditahan. Pengabaian ini mewujudkan rasa dendam tiada kesudahan mereka terhadap
JFK termasuk keinginan untuk membunuhnya. Bagaimanapun, Havana menafikan
sekeras-kerasnya pembabitan mereka atas alasan jika ia memang dilakukan, ia
boleh menyaksikan negara tersebut berhadapan setiap inci kekuatan ketenteraan
Amerika sebagai tindakan balas terhadap pembunuhan JFK.

5.
Pembunuhan didalangi oleh Israel selepas JFK berhasrat menekan Tel Aviv untuk
mendedahkan reaktor nuklear Dimonanya. Pembunuhan ini dikatakan digerakkan oleh
CIA dan Mossad selain mendapat sokongan Meyer Lansky (akauntan mafia) dan
Anti-Defamation League. Namun, tindakan ini dianggap tidak logik kerana
berpotensi menjejaskan hubungan baik Tel Aviv-Washington dan mengakibatkan
negara itu bersendirian dalam berhadapan negara-negara Arab yang disokong oleh
Soviet.

6.
Soviet dituduh melancarkan operasi pembunuhan Kennedy sebagai tindak balas
terhadap Krisis Peluru Berpandu Cuba. Pandangan ini dinyatakan oleh
Jawatankuasa Khas Dewan dan disokong oleh beberapa pembelot Soviet berprofil
tinggi. Bagaimanapun, teori ini tidak kukuh kerana Soviet tiada motif untuk
membunuh Kennedy dan percaya jika jenayah tersebut terdedah, ia bakal
mencetuskan perang antara kedua-dua negara.

Teori Bob Baer

Bagi
bekas pegawai CIA, Bob Baer, tragedi pembunuhan Kennedy merupakan sesuatu yang
harus disiasat dengan sebaik mungkin lebih-lebih lagi selepas lebih banyak
dokumen sulit berkaitan pembunuhan tersebut didedahkan kepada khalayak. Ini
membawa kepada satu siasatan baru yang disiarkan dalam program JFK Declassified:
Tracking Oswald yang disiarkan History pada tahun 2017. Dan ini membawa kepada
satu teori baru yang mengejutkan.

Baer
berpandangan memang benar Oswald merupakan penembak tunggal yang menembak mati
JFK, satu kesimpulan yang dinyatakan oleh Suruhanjaya Warren dan Jawatankuasa
Khas Dewan. Tetapi tidak seperti anggapan dua badan berkenaan yang menyimpulkan
dia bertindak bersendirian, beliau percaya Oswald sebenarnya disokong oleh
kumpulan pejuang anti-Castro yang dikenali sebagai Alpha 66 yang turut mengandungi
beberapa ejen rahsia Cuba. Kumpulan ini mendapat latihan ketenteraan oleh CIA
dalam banyak hal termasuk pembunuhan dan sabotaj. Ini dibuktikan menerusi
kewujudan dokumen berlabel JM Move dan penemuan beberapa kelongsong peluru di
Louisiana yang dilihat sama dengan kelongsong raifal yang digunakan oleh
kumpulan tersebut.

Baer juga percaya laluan Oswald yang disangka orang gila oleh Suruhanjaya Warren dan Jawatankuasa Khas Dewan kerana tiada hala tuju itu sebenarnya menutup cara bagaimana dia bersembunyi dan melarikan diri melalui penemuan tiket pindahan bas dan penemuan laluan belakang bas di satu kawasan kejiranan di Dallas. Tambahnya, Alpha 66 juga bertanggungjawab membantunya semasa semua itu berlaku termasuk menyediakan rumah selamat untuk membantu Oswald bersembunyi.

Jika dia memilih berlagak selamba daripada bertindak semberono menembak Tippit, Oswald boleh saja sampai di salah satu daripada beberapa rumah selamat Alpha 66 dan bersembunyi hingga keadaan kembali tenang. Dari situ, dia boleh menggunakan tiket pindahan bas yang diambilnya semasa menaiki bas beberapa minit selepas insiden pembunuhan JFK dan menghilangkan diri. Dan berdasarkan rekod, Baer dan regu penyiasat Adam Bercovici tidak menolak pembabitan mereka dalam cubaan pembunuhan Walker beberapa bulan sebelumnya termasuk membantu Oswald melarikan diri selepas cubaan pembunuhan itu gagal.

Dalam
siasatan sama, mereka turut mendapati Cuba tahu tentang peristiwa berkenaan
hasil perbualan mereka dengan seorang bekas pegawai perisikan Cuba. Pegawai
tersebut mendakwa antena radio yang selalunya dihalakan ke Washington diarah
ditukar arahnya ke Dallas bagi membolehkan Castro mendengar sendiri apa yang
berlaku pada 22 November 1963. Bagi menguji kesahihan keterangan tersebut,
mereka mengadakan satu eksperimen di mana Baer menggunakan satu alat yang
menguatkan isyarat radio dari Dallas dengan satu kumpulan diketuai Marty
Skovland menggunakan aerial dari sebuah bot berhampiran perairan Cuba.

Kumpulan
ini memainkan peranan sebagai menara radio yang menangkap isyarat radio dari
Dallas. Hasilnya amat mengejutkan, kumpulan Skovland dapat mendengar dengan
jelas rakaman radio pada hari pembunuhan JFK yang dimainkan Bercovici yang
dikuatkan isyaratnya oleh Baer. Bagaimanapun menurut Baer, itu masih tidak
menjelaskan sama ada Havana benar-benar terlibat dalam pembunuhan itu atau ia
sememangnya didalangi oleh kumpulan anti-Castro. Ini kerana masih banyak
persoalan yang masih belum terjawab seperti pembabitan Ruby dan apa rahsia yang
sangat penting yang memerlukan Oswald dibunuh.

Tambah
Baer, jenayah sebenar yang menyelubungi pembunuhan JFK bukan sekadar pembunuhan
presiden paling berprofil tinggi itu tetapi cubaan Rumah Putih dan
agensi-agensi kerajaan menutup sebarang maklumat Oswald pra-pembunuhan dan
bagaimana ia disembunyikan dari pengetahuan dua badan yang ditugaskan menyiasat
pembunuhan itu. Baer berkata, “Mereka mempunyai 25 tahun untuk menghitamkan dan
melindungi sumber serta kaedah untuk menjayakannya. Apa yang mereka lindungi
berkenaan maklumat Oswald dan itu saja. Saya tidak nampak sebarang konspirasi
kerajaan tetapi melindungi dan tidak menyerahkan maklumat kepada Suruhanjaya
Warren termasuk memusnahkan maklumat, ianya sudah terbukti.”

Baer pernah mengalaminya sendiri apabila cuba meminta satu pita mengandungi kes pembunuhan Kennedy semasa berkhidmat bersama CIA tetapi pita tersebut disembunyikan. Begitu juga apabila beliau dan Bercovici cuba melihat pita mengandungi latihan pejuang anti-Castro semasa menyiasat pembunuhan JFK itu tetapi selepas meneliti semua pangkalan data mereka, pita itu tiada langsung.

Selepas meneliti semua dokumen yang dilepaskan, Baer berpandangan Perkhidmatan Rahsia boleh saja bertindak lebih pantas termasuk menahan Oswald atas sebab keselamatan sekaligus membolehkan tragedi pembunuhan yang melanda Kennedy dapat dielakkan. Tetapi atas sebab mahu mengelak malu, maka siasatan terhadap pembunuhan itu dihentikan. Maka elok ia diakhiri dengan kata-kata Baer, “Ianya bukan yang difikirkan oleh ahli-ahli teori konspirasi – lelaki berpayung hitam, penembak kedua di padang rumput, jenayahnya ialah menutup semua maklumat yang relevan terhadap siasatan.”

RUJUKAN:

1.
History. (2018). Assassination of John F. Kennedy. https://www.history.com/topics/us-presidents/jfk-assassination

2.
History. (2017). JFK Declassified: Tracking Oswald. Episod 1 – The Iron
Meeting. https://www.dailymotion.com/video/x5jrebs

3.
History. (2017). JFK Declassified: Tracking Oswald. Episod 2 – The Russian
Network. https://www.dailymotion.com/video/x6ci8w7

4.
Pruitt, Sarah. (2017). JFK Files: Cuban Intelligence Was in Contact With
Oswald, Praised His Shooting Ability. History. https://www.history.com/news/what-the-jfk-assassination-files-say-declassified-release-oswald

5.
M. Gillon, Steven. (2017). Why the Public Stopped Believing the Government
about JFK’s Murder. History. https://www.history.com/news/why-the-public-stopped-believing-the-government-about-jfks-murder


Sohwakhaeng: Kisah Di Sebalik Kegembiraan Kecil

Makan makanan yang enak, membaca buku kegemaran, menonton drama yang disukai dan mendengar muzik pilihan. Mungkin ini adalah antara perkara-perkara biasa yang sering kita lakukan pada setiap hari. Namun, di sebalik perkara-perkara biasa ini, ia sebenarnya mampu memberikan kegembiraan serta kebahagiaan yang tersendiri.

Kegembiraan kecil yang pasti. Inilah yang dipanggil sohwakhaeng, iaitu satu frasa Korea yang boleh diterjemahkan sebagai kebahagiaan dan kegembiraan kecil yang pasti (small but certain happiness) yang menjadi popular dalam kalangan masyarakat Korea sejak tahun 2018.

Kenapa sohwakhaeng?

Istilah sohwakhaeng (소확행 ) ini pertama kali diperkenalkan oleh penulis Jepun, iaitu Haruki Murakami dalam esei beliau pada tahun 1986 yang bertajuk Afternoon in the Islets of Langerhans. Istilah asal dalam bahasa Jepun adalah shougakkaou, yang juga membawa maksud kegembiraan kecil yang pasti.

Dalam esei ini, beliau telah menyatakan falsafah di sebalik sohwakhaeng adalah berdasarkan kegembiraaan dan kepuasan kecil yang dialami oleh setiap individu pada setiap hari, yang boleh dilihat daripada aktiviti seperti jogging pada setiap pagi, panggilan daripada orang tersayang, makanan enak yang disediakan ibu atau menonton drama serta filem kegemaran. Dalam hal ini, apa yang ingin disampaikan di sebalik sohwakhaeng ini adalah kita tidak memerlukan sejumlah duit untuk mengecapi kegembiraan dan kebahagiaan dalam kehidupan harian.

Perkataan sohwakhaeng ini sebenarnya adalah singkatan daripada frasa소소하지만 확실한 행복 (sosohajiman hwaksilhan haengbok). Ketika ia mula-mula muncul dalam penulisan Murakami, ia hanyalah sekadar istilah biasa. Setelah berpuluh-puluh tahun, frasa ini akhirnya kembali popular di Korea, sebagai satu sumber bagi masyarakat Korea mencari makna kebahagiaan sebenar dalam kehidupan mereka. Ini juga adalah cara bagi masyarakat Korea memelihara kesejahteraan dalam kehidupan mereka.

Istilah lain seperti sohwakhaeng

Selain daripada istilah sohwakhaeng yang dipopularkan dalam kalangan masyarakat Korea, terdapat juga istilah yang hampir serupa  yang digunakan di negara-negara lain. Ia boleh dianggap sebagai trend sama seperti di Korea yang mana ia menggambarkan kehidupan tenang dalam mencari kebahagiaan yang kecil.

Istilah ini berasal dari perkataan Perancis yang bermaksud senyap atau diam, yang mana ia menunjukkan gaya hidup masyarakatnya dengan fikiran yang tenang. Kebiasaannya, golongan muda menggunakan istilah ini bagi menunjukkan aktiviti mereka yang dianggap sebagai menyegarkan dan menenangkan fikiran seperti berehat di kafe, berjalan di taman dan menyaksikan teater.

Istilah dari Sweden ini secara asasnya membawa maksud keseimbangan, dan lebih kepada mencari kehidupan yang sesuai. Istilah ini juga memberi penekanan untuk meraikan pencapaian kecil yang dicapai dalam hidup, dengan perasaan yang sebenarnya.

Lagom juga mempunyai tujuan untuk mewujudkan kehidupan dan perasaan yang seimbang serta puas dengan apa yang kita ada dan bergaul dengan masyarakat dan persekitaran. Contoh paling mudah adalah seseorang yang memilih untuk menghiasi rumahnya dengan menanam pokok berbanding hiasan yang lain.

Hygge adalah perkataan Norway yang bermaksud keselesaan, kehangatan dan ketenangan yang memfokuskan kepada kestabilan hidup. Ia lebih kepada satu gaya hidup untuk menikmati dan menghargai masa yang anda habiskan bersama orang tersayang. Ini adalah salah satu rahsia kebahagiaan kelas dunia Denmark.

Ketiga-tiga istilah sohwakhaeng, lagom dan hygge mempunyai makna yang berbeza, namun falsafah di sebaliknya adalah sama, iaitu untuk setiap individu berpuas hati dengan apa yang mereka miliki serta mencari kebahagiaan dalam kehidupan.

Makna kesejahteraan dalam masyarakat Korea

Korea Selatan adalah sebuah negara yang mana kebanyakan rakyatnya bekerja selama berjam-jam pada setiap hari, sebagai satu tanda kehormatan diri dan agar tidak dipandang rendah oleh orang lain. Dalam keghairahan mengejar kehendak secara material, rakyatnya mula mencari cara baru dalam menikmati kebahagiaan tersendiri di sebalik kesibukan bekerja pada setiap hari. Cara baru yang lebih ‘kecil’ tetapi dengan kepuasan dan makna yang besar.

Sekitar tahun 2018, seorang pengguna media sosial Twitter telah menggunakan istilah sohwakhaeng sebagai survival guide, yang mana dia telah menggunakan wang simpanannya bagi membeli rumah untuk melancong.

Hal ini menunjukkan bahawa semakin ramai rakyatnya yang ingin keluar daripada persaingan untuk membeli rumah, mendapatkan jawatan tertinggi di pejabat serta perkahwinan dan hanya ingin mencari jalan untuk bahagia dengan perkara-perkara kecil dalam kehidupan. Kemunculan frasa sohwakhaeng sebagai suatu istilah trendy menunjukkan bahawa orang berusaha mencari kebahagiaan dalam hal-hal kecil kerana mereka melihat masa depan yang tidak menentu.

Sebelum kemunculan istilah sohwakhaeng, masyarakat Korea juga telah banyak menggunakan istilah-istilah lain untuk menunjukkan kesejahteraan yang ingin dicapai dalam kehidupan seperti YOLO (You Only Live Once) dan Wolabal (work and life balance). Kesemuanya mempunyai matlamat yang sama, iaitu untuk mencapai kesejahteraan dalam kehidupan melalui perkara-perkara kecil.

Media massa di Korea, khususnya yang melibatkan rancangan-rancangan televisyen dan hiburan turut membantu mempromosikan frasa sohwakhaeng ini melalui paparan imej kehidupan yang lebih ringkas dan lari daripada kesibukan. Rancangan popular terbitan saluran JTBC iaitu Hyori’s Bed & Breakfast contohnya memaparkan kehidupan selebriti Hyori bersama suaminya di Pulau Jeju, dengan rumah yang serba ringkas dan kehidupan yang menenangkan.

Ia mendapat respon yang cukup baik dalam kalangan penonton, dan menjadi inspirasi bagi mereka yang ingin mencapai sohwakhaeng dengan kehidupan ringkas sebegitu. Selain itu, rancangan Three Meals a Day terbitan TVN juga adalah sebuah siri yang memaparkan format ringkas dengan memasak, bekerja dan bermain bersama dalam kehidupan harian. Ia adalah gambaran rutin harian bagi individu dan mampu membuatkan mereka gembira walau perkara itu mungkin hanyalah rutin biasa dalam kehidupan mereka.

Kesimpulan

Sohwakhaeng menunjukkan bahawa kita semua mampu untuk mencari kebahagiaan sendiri, tanpa mengira pencapaian atau melihat kepada penilaian orang lain. Piawaian bahagia itu ada pada diri kita sendiri, bukan pada masyarakat atau orang lain. Jadi, tiada sebab untuk tidak merasa gembira pada setiap hari, jika kita masih mampu menikmati makanan yang enak dan menonton rancangan yang kita gemari.

RUJUKAN:

Chyung, E. J. (2018). ‘Sohwakhaeng’ taps into Koreans’ desire to find happiness in little things. Retrieved January 19, 2021, from http://www.koreaherald.com/view.php?ud=20180729000195

Yoo, J. (2020). Gratitude and subjective well-being among koreans. International Journal of Environmental Research and Public Health, 17(22), 2–10.

Yoon, J. I. (2019). Having Peace Will Bring You Happiness. Retrieved January 19, 2021, from https://www.jbpresscenter.com/news/articleView.html?idxno=201309


Profesor Emeritus Khoo Kay Kim – Sejarawan Negara Terbilang

Negara dikejutkan dengan pemergian tokoh ilmuan dan figura bidang sejarah yang dihormati ramai Profesor Emeritus Tan Sri Khoo Kay Kim pada 28 Mei 2019. Mungkin bagi khalayak awam, nama yang dinyatakan ini bersifat biasa-biasa. Tetapi bagi pencinta ilmu terutama ilmu sejarah, beliau amat dihormati kerana banyak melontar pandangan yang bernas dan jujur dalam pelbagai isu walaupun kadangkala ia mencetuskan rasa tidak puas hati sesetengah pihak. Tetapi ketokohan Prof Kay Kim menjadikannya sebagai figura dihormati dalam dunia ilmu negara ini.

Anak
jati Kampar, Perak ini dilahirkan pada 28 Mac 1937 dan datang dari keluarga
Cina Peranakan. Semasa kecilnya, beliau tidak kekok bergaul dengan rakan-rakan
yang datang dari pelbagai latar belakang kaum dan agama, satu perkara yang
memberi impak kepada usaha kerjanya sebagai cendekiawan sejarah negara untuk tahun-tahun
kemudian. Prof Kay Kim mendapat pendidikan rendah di Sekolah Methodist
Anglo-Chinese di Teluk Intan (ketika itu dikenali sebagai Teluk Anson) sebelum
menyambung pendidikan menengah di St. Michael’s Institution di Ipoh. Semasa di
situ, beliau pernah bersekolah bersama bekas pengerusi Parti Gerakan, mendiang
Tun Dr Lim Keng Yaik dan aktif dalam sukan bola sepak.

Tidak
ramai tahu, minat Prof Kay Kim terhadap bola sepak sudah membara sejak kecil
lagi dan ia diteruskan semasa di bangku sekolah. Dan pada satu ketika, beliau
pernah menimbang untuk menjadikan ia sebagai satu karier. Tetapi tidak seperti
pemain hari ini yang mendapat gaji dan imbuhan lumayan, pemain-pemain bola
sepak ketika itu hanya mendapat gaji kecil dan perlu mendapatkan pekerjaan
sambilan untuk menampung kehidupan. Justeru, Prof Kay Kim mengambil keputusan
menyambung pelajaran ke peringkat lebih tinggi bukan saja untuk mendapatkan
jaminan kehidupan yang lebih baik tetapi juga mengisi kekosongan yang
ditinggalkan British pasca-kemerdekaan negara pada 31 Ogos 1957.

Pada
awalnya, wujud kebimbangan beliau tidak dapat berbuat demikian kerana kekurangan
wanita tetapi kerisauan itu hilang selepas bapanya yang juga seorang kakitangan
kerajaan mendapat kenaikan pangkat. Prof Kay Kim menyambung pengajian di
Universiti Malaya, Singapura pada tahun 1959 sebelum mendapat ijazah Master
dalam bidang sejarah dari Universiti Malaya, Kuala Lumpur pada tahun 1967. Pada
tahun 1974, beliau merupakan orang Malaysia pertama yang berjaya mendapat
gelaran Doktor Falsafah (PhD) menerusi tesis yang bertajuk The Beginning of
Political Extremism in Malaya 1915-1935.

Pada
tahun 1967 juga, Prof Kay Kim dilantik sebagai pensyarah selepas menjadi tutor
selama dua tahun dan beliau mencipta rekod tersendiri sebagai pensyarah bukan
Melayu yang boleh memberi syarahan dalam Bahasa Melayu. Jadi bagaimana beliau
boleh berbuat demikian? Sebenarnya, Prof Kay Kim mempelajari Bahasa Melayu
melalui inisiatifnya sendiri berikutan ia tidak diajar di sekolah rendah.
Kebetulan pula, beliau merupakan peminat setia karya-karya Allahyarham Tan Sri
P. Ramlee dan melalui filem dan lagu seniman agung Melayu itu, Prof Kay Kim
dapat bertutur dengan fasih dalam Bahasa Melayu. Kefasihannya dalam bahasa ini
juga menyebabkan beliau amat rapat dengan pelajar-pelajar Melayu. Prof Kay Kim
masih ingat semasa menjadi tutor, beliau kadangkala dipanggil sebagai ‘bomba’
untuk meredakan kekecohan pelajar yang dicetuskan pemimpin pelajar seperti
bakal Presiden Parti Keadilan Rakyat (PKR), Datuk Seri Anwar Ibrahim.

Tidak
lama selepas insiden 13 Mei, wujud usaha daripada pihak kerajaan untuk
menyuburkan perpaduan kaum di negara ini. Salah satu gagasan yang
direalisasikan ialah Rukun Negara hasil buah fikiran Tun Ghazali Shafie yang
diinspirasikan daripada Pancasila. Bagi memastikan rukun berkenaan bersesuaian
dengan latar belakang sosial negara, satu panel dibentuk dengan salah seorang
anggota panel ialah Prof Kay Kim sendiri. Proses pendrafan Rukun Negara
berjalan lancar tanpa sebarang masalah. Walau bagaimanapun, adakalanya ia juga
mencetuskan perdebatan dalam kalangan anggota panel berkenaan prinsip rukun
seperti kepercayaan kepada Tuhan. Di sini, perdebatan ini berkenaan soal
kelompok ateis (kelompok yang menolak kewujudan Tuhan) sama ada perkara itu
boleh dibenarkan atau kelompok ini terpakai kepada undang-undang negara sedia
ada. Tetapi pada akhirnya, mereka merasakan ia bukan sesuatu isu kerana di
Malaysia, hampir semua orang mempunyai agama. Dan apabila ia diumumkan, tiada
sebarang penentangan yang timbul.

Namun,
satu kekesalan Prof Kay Kim ialah melihat Rukun Negara tidak dijelaskan dengan
sebaik-baiknya bermula dari bangku sekolah lagi. Ini kerana sistem pendidikan
negara masih lagi berorientasikan peperiksaan dan hanya berminat mengetahui
keputusan ujian berbanding pembinaan sahsiah dan keperibadian pelajar. Ini
mengakibatkan mereka membesar dengan menjadi orang asing antara satu sama lain
dan merasa tidak selesa kerana gagal memahami unsur agama dan budaya sesebuah
bangsa. Keadaan ini akan terus berlaku melainkan ia dimulakan dari peringkat
sekolah lagi.

Prof
Kay Kim berkhidmat di UM selama lebih 50 tahun dari pensyarah pada tahun 1967
kepada mendapat jawatan profesor dan pengerusi Sejarah Malaysia pada tahun 1974
hinggalah persaraannya pada tahun 1992. Dan walaupun sudah bersara, beliau
masih mempunyai pejabat di sana. Selain itu, Prof Kay Kim terus gigih berbakti
kepada masyarakat melalui buku-buku dan esei-esei untuk mencerahkan minda
masyarakat. Bukan sekali dua karya-karyanya menjadi sumber rujukan kurikulum
sejarah negara dengan karyanya yang paling dikenali ialah The Western Malay
States 1850-1873 yang diterbitkan pada tahun 1972. Melihat kepada semua ini,
maka tidak hairanlah anekdot ini sangat sesuai dengan soal pendidikan hari ini.
Beliau pernah berkata, “Pendidikan itu bukan berdasarkan teori. Ia mesti
dipelajari dengan keluar dari bilik darjah. Ianya bukan sekadar lulus dalam
peperiksaan tetapi ia melangkaui lebih daripada itu.”

Walaupun
usianya sudah mencecah tahun 80-an, itu bukan alasan baginya untuk mengurangkan
aktiviti. Tetapi sebaliknya, ia memarakkan lagi semangat Prof Kay Kim untuk
mengkaji sejarah dan menjadi sebahagian daripada lingkungan sosial awam. Sejak
beberapa tahun ini, beliau selalu dijemput sebagai panel forum akademik,
speaker jemputan atau panel penilai sebarang penerbitan sejarah. Bila ditanya
mengapa beliau berbuat demikian dalam satu temubual bersama akhbar The Star
pada Mei 2017, Prof Kay Kim berkata, “Saya tidak pernah menganggap diri saya
bersara! Saya masih melakukan penyelidikan dan menjumpai banyak perkara tentang
Malaysia yang masih tidak diketahui umum. Negara ini merupakan sebuah negara
yang menakjubkan. Anda tidak boleh melihat sesetengah perkara dan menjangka
orang untuk memahami sepenuhnya.” Salah satu projek yang sedang diusahakan
beliau pada akhir hayatnya ialah penerbitan sebuah buku berkenaan sejarah bola
sepak negeri Selangor hasil cetusan idea Sultan Selangor, Sultan Sharafuddin
Idris Shah yang dijangka diterbitkan pada akhir tahun ini.

Pada
April 2017, beliau turut menerbitkan sebuah buku autobiografi yang bertajuk I,
KKK – The Autobiography of a Historian yang menceritakan sejarah hidup beliau
dari era pra-kemerdekaan hinggalah menjadi figura ilmu yang menjadi kesayangan
ramai. Majlis perlancaran buku disempurnakan oleh Sultan Perak, Sultan Nazrin
Shah di mana buku itu didedikasikan kepada seluruh rakyat Malaysia terutama
orang muda agar mempunyai pengetahuan sejarah negara ini. Dan pada tahun lepas,
Prof Kay Kim turut mendapat anugerah Merdeka Award 2018 bersama Profesor Dr
Raja Rasiah untuk kategori Pencapaian Kecendekiawanan Terbilang.

Tetapi
manusia hanya merancang, Tuhan lebih mengetahui segala-galanya. Tatkala masih
banyak cerita terutama sejarah negara masih terus dikaji, Prof Kay Kim pergi
buat selama-lamanya pada usia 82 tahun akibat masalah paru-paru dengan
meninggalkan isteri tercinta, Puan Sri Rathi Khoo dan tiga cahaya mata iaitu
Eddin, Rubin dan Mavin. Bila ditanya tentang bapanya, Eddin melihat Prof Kay Kim
sentiasa menitikberatkan soal pembinaan negara bangsa di mana ia bersifat
berterusan dan tidak pernah akan berhenti. Proses pembinaan negara bangsa juga
turut membabitkan soal sejarah di mana ia merupakan satu komponen penting.
Menurut beliau lagi, bapanya melihat sekiranya sejarah terutama pengajaran
silam gagal diambil kira, maka masa depan sesebuah negara itu akan menjadi kelam.

Bagi
memastikan segala hasil bapanya tidak hilang begitu saja, Eddin kini sedang
mengusahakan projek pengumpulan semua hasil penulisan Prof Kay Kim membabitkan
35 penerbitan buku membabitkan tulisannya di akhbar dan projek berkaitan
riwayat hidup mendiang. Projek ini dijangka dapat memastikan akses kepada
setiap buah fikiran mendiang terus wujud dan mewujudkan generasi seterusnya
yang mencintai sejarah.

RUJUKAN:

1.
Adnan, Ahmad Suhael dan Pillay, Suzanna. (2018). Six Malaysians receive 2018
Merdeka Award in recognition for their contributions and achievements. New
Straits Times. https://www.nst.com.my/news/nation/2018/09/407922/six-malaysians-receive-2018-merdeka-award-recognition-their-contributions

2.
Jay, Beatrice Nita. (2019). (UPDATE) Historian Khoo Kay Kim passes away. New
Straits Times. https://www.nst.com.my/news/nation/2019/05/492022/update-historian-khoo-kay-kim-passes-away

3.
Bernama. (2017). Sultan Nazrin launches Khoo Kay Kim’s autobiography. New
Straits Times. https://www.nst.com.my/news/nation/2017/04/229794/sultan-nazrin-launches-khoo-kay-kims-autobiography

4.
Goh, Daryl. (2019). Historian Khoo Kay Kim, 82, passes on from lung failure. https://www.thestar.com.my/news/nation/2019/05/28/historian-khoo-kay-kim-82-passes-on-from-lung-failure/

5.
Loh, Deborah. (2011). “We were not an ordinary country”. The Nutgraph. http://www.thenutgraph.com/khoo-kay-kim-we-were-not-an-ordinary-country/

6.
Zainol, Fadzli. (2019). Legasi Kay Kim terpahat dalam sejarah Malaysia. Utusan
Malaysia. http://www.utusan.com.my/berita/nasional/legasi-kay-kim-terpahat-dalam-sejarah-malaysia-1.909592

7.
Muhamad, Hasimi. (2019). ‘Tanah air ini nyawanya’ – Anak kongsi kenangan
terakhir dengan mendiang Khoo Kay Kim. Astro Awani. http://www.astroawani.com/berita-malaysia/tanah-air-ini-nyawanya-anak-kongsi-kenangan-terakhir-dengan-mendiang-khoo-kay-kim-208783


Pekerjaan Mengharapkan Kematian

“Batu nisan, kematian dan kubur, tiga benda yang tidak dapat dipisahkan.”

Itulah luahan hati si tua yang lebih dikenali sebagai Pak Lang. Batu nisan sebagai tanda ingatan kepada mereka yang telah meninggalkan kita. Kebanyakkan Batu nisan ini datang dari pelbagai bentuk, saiz dan jenis,ianya bergantung kepada kemampuan waris si mati.

Meskipun batu nisan ini dikaitkan dengan budaya dan adat orang Melayu yang beragama Islam, hakikatnya perniagaan ini dahulunya dikuasai oleh kaum cina di Malaysia. Sama seperti proses mengukir nama si mati pada batu nisan, juga turut dikuasai oleh kaum Cina sendiri.

Kini kesedaran telah timbul dalam kalangan masyarakat Melayu itu sendiri untuk menceburi diri dalam perniagaan membekalkan batu nisan. Lebih menarik lagi apabila tangan si tua seperti Pak Lang sendiri melakukannya secara tradisional.

Osman Abdul Wahab, 50, merupakan individu pertama yang berjaya dalam menjalankan perniagaan batu nisan di kawasan tempat tinggal beliau. Malahan, perniagaan itu masih beroperasi sehingga kini.

Selain itu, Pak Lang juga mempunyai sebuah bengkel, ‘Othman Abdul Wahab Entreprise’ yang terletak di Lot 1143, Jalan Jaya Taman Jaya, Padang Serai, Kedah. Berpeluang bertemu dengan pengusaha batu nisan itu sendiri di kediamannya di Kampung Sg Seluang Bawah, Lunas Kedah, baru-baru ini membuktikan perniagaan yang diusahakan sejak tahun 2008 kini mendapat permintaan dari seluruh negeri.

Sentuhan batu nisan dalam konteks Islam

Dilabelkan sebagai perniagaan yang, ‘mengharapkan kematian’ merupakan satu-satunya sumber pendapatan Pak Lang untuk menyara hidup sekeluarga selain menyedari hakikat bahawa ia adalah satu dasar yang diharuskan dalam Islam sebagai Fardhu Kifayah.

Dalam pembuatan batu nisan ini, sedikit sebanyak memberi kesan serta mengingatkan dirinya bahawa kematian itu pasti bagi setiap makhluk yang bernyawa. Sewajarnya manusia perlu sentiasa bersedia untuk menghadapi kematian.

“Bagi umat Islam terdapat perbezaan diantara batu nisan seorang lelaki dan perempuan. Bagi nisan lelaki biasanya ia berbentuk bulat, manakala bagi perempuan berbentuk leper,” tegas pengusaha bengkel itu.

Kematian pertama dalam keluarga.

Ditanya mengenai kisah sepanjang mengendalikan perniagaan ini, Pak Lang menceritakan peristiwa sedih apabila berlakunya kematian yang pertama dalam keluarganya.

“Perasaan tentunya sukar digambarkan apabila, Pak Lang sendiri yang membuat, mengukir nama arwah yang merupakan salah seorang keluarga terdekat Pak Lang selain merupakan kematian pertama di dalam keluarga Paklang. Perasaan yang bercampur sedih, menginsafkan yang sukar digambarkan oleh Paklang sendiri,” luahnya tentang pekerjaan ini mengingatkannya tentang kematian.

Perniagaan di atas permintaan.

Pada mulanya, Paklang hanya menjalankan perniagaan membekalkan barang-barang binaan sahaja seperti membekalkan tiang roman dan kerusi-meja batu. Tetapi sering mendapat permintaan dan tempahan dalam pembekalan batu nisan. Sehingga kini, perniagaan batu nisannya terus berkembang.

Menurut Pak Lang, pelanggan hari ini bukan sahaja inginkan kualiti dan kecantikan sesebuah batu nisan itu malah, turut menekankan soal harga bagi setiap jenis yang ditempah.

“Di bengkel, Paklang ada menyediakan pelbagai jenis batu, saiz dan corak pada batu nisan.

Pelanggan-pelangan hanya perlu membuat pilihan mana satu yang mereka suka.

“Kebanyakkan batu nisan yang dihasilkan di sini diperbuat daripada beberapa jenis batu seperti marmar dan campuran batu kapur dengan simen yang dikenali sebagai Terrazo. Malah, batu sungai juga mendapat permintaan yang tinggi,” jelasnya.

Ujar bapa kepada dua orang anak itu lagi, di bengkelnya turut menawarkan batu nisan yang pelbagai bentuk seperti leper, bulat, kecil ataupun besar. Malahan ianya turut dijual pada harga serendah RM 200 dan yang paling tinggi mencecah RM 800 sahaja.

Batu nisan dijual online.

Menurut Pak Lang, pelanggannya bukan sahaja terdiri daripada masyarakat sekitar Kedah, bahkan turut menerima tempahan luar dari Kedah.

Selain itu, Pak Lang juga bijak mengambil peluang melalui teknologi dengan menjalankan perniagaannya menerusi applikasi Whatsapp dan dibantu anak lelakinya, Ammar, 22 tahun.

Tambah anak jati Kedah itu, tempoh untuk menyiapkan sesebuah batu nisan bergantung kepada corak dan saiz yang dipilih. Selalunya setiap tempahan diambil dalam satu ke dua minggu sahaja.

Menurut Pak Lang, tumpuan akan diberi sepenuhnya ketika proses mengukir nama dan butir si mati pada batu nisan tersebut bagi mengelak kesilapan.

“Sekiranya berlaku kesilapan daripada pihak kami, kami akan mengantikannya semula dan akan menanggung kos kerugian,” katanya. Pak Lang juga menegaskan sebagai manusia, dia tidak pernah terlepas daripada melakukan kesilapan.

Harapan meneruskan legasi perniagaan.

Apabila ditanya mengenai pewaris legasi untuk perniagaan ini pada hadapan. Pak Lang menaruh harapan agar Ammar dapat meneruskan legasi ini agar perniagaan keluarganya tidak mati begitu sahaja bak kata perpatah, “tak lapuk dek hujan, tak lekang dek panas”.

“Pak Lang berharap semoga Ammar dapat terus mengusahakan perniagaan ini sebagai salah satu fardhu kifayah. ‘Harimau mati meninggalkan belang, manusia mati meninggalkan nama’ seperti di batu nisan ini,” tegas Paklang tentang tanggungjawab yang akan diberikan kepada anak lelakinya, Ammar.


Gonjiam: Hopsital Korea Tempat Terseram Dunia

Hospital ini merupakan sebuah rumah sakit jiwa yang ditinggalkan. Menurut CNN, hospital sakit jiwa tinggal di Korea yang terletak di wilayah Gwangju ini merupakan salah sebuah tempat paling seram di dunia dalam senarai legenda 7 tempat paling menakutkan di dunia. Bahkan sebuah filem Korea yang mengambil inspirasi daripada artikel yang dipamerkan di CNN telah dibikin dengan judul Gonjiam: Haunted Asylum.

Secara ringkasnya, filem tersebut mengisahkan klise sekumpulan penyiasat paranormal yang mahu menyiasat kisah-kisah seram yang tersebar disebalik sebuah rumah sakit jiwa. Mereka telah memasang kamera, sukarelawan dan meneroka seluruh hospital untuk memastikan sama ada benar atau tidak kisah-kisah hantu yang menyelubungi hospital ini.

Premis filem tersebut ialah kononnya pada tahun 1974 dulu, 42 orang pesakit hospital tersebut dengan pengarahnya hilang dalam satu malam. Filem ini meneroka premis kononnya doktor sakit jiwa ini ini meny3ks4 pesakit-pesakit dalam hospital tersebut sambil menjalankan eksperimen yang meny3ks4kan.

Dalam realiti luar dari filem tersebut sememangnya wujud urban legend yang berkaitan dengan eksperimen yang meny3ks4 pesakit hospital ini. Konon tentang wujudnya seorang doktor gila, yang meny3ks4 para pesakitnya demi sebuah eksperimen.

Apabila kerajaan Korea mendapat tahu akan hal ini, terus hospital ini ditutup serta-merta. Namun, tidaklah hospital ini ditutup pada tahun 1974 seperti yang menjadi premis filem, sebaliknya pada sekitar 1990.

Selain itu, kem4tian misteri yang melanda hospital tersebut turut dikatakan antara faktor kenapa hospital ini ditutup. Kisahnya masih berkaitan dengan Kononnya roh-roh pesakit-pesakit hospital bangkit dari kem4tian, dan dek kerana kem4tian mereka penuh dendam, maka mereka membvnvh penghuni hospital ini. Kem4tian misterius inilah yang memaksa kerajaan Korea menutup hospital ini.

Kisah lain pula menggabungkan versi kisah pertama dan kedua. Tentang pengarah hospital tersebut yang merupakan pen4gih d4d4h, meny3ks4 dan membvnuh banyak pesakit-pesakitnya. Antara cara pembvnvhan tersebut ialah dengan mengg4ntungkan pesakitnya di dalam sebuah bilik 206.

Selepas itu, pengarah tersebut melarikan diri kerana takut apa yang dia lakukan akan terbongkar. Dek kerana apa yang berlaku dalam bilik 206, satu-satunya pintu bilik di hospital tersebut yang terkunci rapat ialah bilik 206. Mereka yang percaya dengan versi kisah ini mengatakan barangkali roh mereka yang mendiami menahan bilik daripada diceroboh.

Dan kisah legenda terakhir yang cuba menjelaskan kenapa hospital ini ialah berkaitan dengan seorang doktor hospital sakit jiwa tersebut telah dirasuk oleh hantu lalu membvnvh diri dalam sebuah bilik. Kononnya suara hantu yang merasuk doktor ini masih boleh didengari sekiranya anda memasuki bilik doktor tersebut mer4gut nyawa sendiri pada waktu malam.

Pemilik hospital ini pula terus melarikan diri apabila mendengar khabar ini. Sejak hari itu, kantung kewangan hospital mula tidak berapa baik, memaksa staf-staf hospital meninggalkan para pesakitnya untuk m4ti keseorangan dalam hospital.

Tetapi kisah-kisah yang menyelubungi hospital tersebut masih belum dibuktikan kesahihannya. Kalau ikut sumber rasmi, hospital tersebut ditutup kerana masalah sistem kumbahan, masalah ekonomi, lantas membuatkan pemiliknya terpaksa meninggalkannya. Sejak hari itu, hospital ini telah ditutup, dan dibiarkan terbiar tanpa manusia.

Adalah sesekali dua hospital ini menarik perhatian penyiasat paranormal. Selebihnya, ia masih ditinggalkan sehingga ke hari ini, membiarkan misteri-misteri berkaitannya terkubur dalam kesunyian.

RUJUKAN:

Gonjiam Psychi4tric Hospital. https://www.atlasobscura.com/places/gonjiam-psychi4tric-hospital

10 of the fre4kiest places around the world. https://www.cnn.com/travel/article/freaki4st-places-world/index.html

The Mystery of the world [4.The ghost story of Gonjiam mental hospital]. https://steemit.com/mystery/@sunhokim/the-mystery-of-the-world-4-the-ghost-story-of-gonjiam-mental-hospital


Keluasan Bandar Rom Sebenar Lebih Besar?

Rom menjadi empayar paling berkuasa di dunia pada abad pertama Sebelum Masihi melalui kekuatan gabungan kuasa ketenteraan, fleksibiliti politik selain kegiatan ekonomi yang mendominasi dalam industri pertanian dan perdagangan.

Kejayaan rancangan perluasan kuasa sedikit sebanyak mengubah dunia Mediterranean dengan pengaruhnya di rantau ini.

Institusi baharu juga diwujudkan bagi memastikan empayar Rom mencapai tahap kestabilan yang kukuh dalam pentadbiran.

Kebudayaan setempat juga turut berubah apabila masuk pengaruh dari luar terutamanya dari Yunani/Greek.

Budaya Yunani turut mempengaruhi fesyen masyarakat di bandar Rom; bandar yang makmur yang dilimpahi dengan kekayaan ini sama-sama ‘dibangunkan’ oleh golongan aristokrat dari luar negara.

Namun sejak kebelakangan ini, Keluasan bandar Rom yang pernah menjadi lambang kemakmuran Tamadun Rom nampaknya boleh dipertikai apabila sebuah tapak bangunan ditemui di daerah Rom moden hari ini mungkin dapat dibuktikan bahawa bandar itu jauh lebih besar daripada apa yang dipercayai sebelum ini.

Bangunan besar berbentuk segi empat ini sebahagian besar strukturnya masih utuh, ditemui di Bukit Quirinal, berhampiran antara Jalan Via Veneto yang tidak jauh dengan stesen Kereta Api Roma Termini.

Kediaman di Quirinal kemungkinan telah diduduki sejak zaman Servius Tullius iaitu Raja lagenda ke-6 Empayar Rom.

Kawasan tersebut pernah menjadi tapak perkampungan Sabines iaitu sebuah tempat pemujaan tuhan bangsa Rom bernama Quirinius, sempena dengan nama bukit Quirinal itu.

Ahli Arkeologi sebelum ini percaya bahawa tapak tersebut adalah tapak suci bagi orang Rom kuno, ia dikhaskan untuk kegunaan kuil selain menjadi tapak perkuburan(necropolis).

Quirinal kini menjadi lokasi kediaman rasmi Presiden Republik Itali selain itu Raja Itali dan Paus/Pope terdahulu juga pernah menetap di sana.

Dalam lipatan sejarah, Tamadun Rom pernah diperintah oleh tujuh orang raja bermula dengan pengasas lagenda kota, Raja Romulus (753 – 715 SM). diikuti Raja Servius Tullius ke-6 memerintah sekitar 579 SM dan 535 SM kemudian digantikan oleh Raja Tarquinus Superbus (534-510 SM) yang akhirnya digulingkan dan dipaksa hidup dalam buangan.

Ahli Sejarah Rom Kuno, Livy menulis bahawa Republik Rom yang muncul selepas itu ditubuhkan oleh Brutus dan Collatinus.

Empayar yang mengamalkan sistem monarki berkuasa mutlak ini ditadbir oleh satu sistem di mana dua wakil dipilih ke dalam senat dan wakil ini berperanan sebagai ahli badan pentadbiran bagi melaksanakan perintah Raja-Raja Rom.

Simbol bagi raja-raja Rom dapat dijelaskan melalui simbol beberapa ikat batang kayu diikat mengelilingi kapak yang dikenali sebagai ‘fasces’. Bermula dengan perkataan ini juga terbit perkataan ‘fasisme’ iaitu ideologi politik yang meletakkan kepentingan negara lebih penting daripada kepentingan individu atau masyarakat

Lantaran itu, Bangunan kuno yang dibina dengan alang kayu beralaskan dinding tanah liat ini terdiri daripada dua bahagian bilik di mana ia perlu dimasuki melalui anjung.

Bangunan kuno yang wujud sejak abad ke-6 Sebelum Masihi ini agak unik kerana bangunan itu terletak di atas batu gunung berapi yang dipanggil sebagai Tufa, bangunan jenis ini berkemungkinan besar diduduki oleh golongan Elit Rom yang kaya.

Penemuan ini menunjukkan bahawa bandar Rom awal pada abad keenam Sebelum Masihi tidak tertumpu pada kawasan Forum Rom sahaja tetapi jauh lebih besar daripada itu kerana jarak antara Bukit Quirinal dengan Forum Rom lebih dari 1kilometer ke Selatan.

Ahli Arkeologi menyatakan bahawa bangunan kuno yang dijumpai adalah kediaman penjaga kuil berdekatan kawasan itu yang ditemui pada 2013, namun terdapat tanda-tanda bahawa ia telah dibina sekurang-kurangnya 50-60 tahun lebih awal

Menurut Darius Arya, Ahli Arkeologi Amerika yang terlibat dengan kegiatan ekskavasi di Ostia Antica mendakwa bahawa sebahagian besar warisan sejarah Rom tidak dipelihara dengan baik seperti monumen yang sedang dalam projek pemulihan seperti di Colosseum dan Trevi Fountain.

Kalau anda berminat dengan artikel-artikel berkaitan dengan TAMADUN ROM, kami nak cadangkan buku terbaru terbitan kami, KITAB TAMADUN ROM. Boleh dibeli diwebstore kami pada pautan: bit.ly/pratempahktmktr


Kewujudan Moron Corps

Korang yang minat filem perang mesti dah tengok movie Full Metal Jacket dan ingat watak Private Pyle. Dia ni lembab dalam memahami pelajaran dan juga latihan fizikal. Tetapi digambarkan cekap dalam pengendalian senjata. Sebenarnya wujud rekrut-rekrut yang lebih teruk IQ dia dari Private Pyle. Mereka ini sangat sukar untuk dilatih kerana gagal memahami arahan yangg diberikan kerana memiliki IQ yang sangat rendah. Kebanyakan mereka ditempatkan di unit-unit infantri.

Seramai 354,000 mereka ini yangg berada dibawah paras kelayakan ujian pemilihan telah terpaksa dilatih dan diderafkan ke Vietnam. Mereka di gelar Moron Corps, McNamara Boys atau McNamara’s Moron. Ini adalah kerana mereka terlibat dalam program cadangan McNamara iaitu Project 100,000.

Mengikut perancangan, setiap tahun 100,000 rekrut yang rendah IQ akan dilatih untuk berperang ke Vietnam. McNamara mencadangkan mereka dipanggil berkhidmat kerana masalah yang dihadapi oleh Amerika untuk mendapatkan tenaga manusia ke Vietnam kerana ramai pemuda yang sihat mencari jalan untuk mengelak dari dikerah, seperti lari ke negara jiran, berkahwin atau sengaja meninggalkan kesan jarum ditangan semasa pemeriksaan kesihatan seperti penagih dadah.

Robert McNamara adalah Setiausaha Pertahanan dari tahun 1961 hingga 1968 berkhidmat dibawah Presiden JFK dan LBJ. Beliau yakin rekrut-rekrut lemah IQ ini boleh dilatih dgn sistematik oleh pihak tentera. Selain itu, ia dapat mengeluarkan mereka dari kesempitan hidup kerana rata-rata mereka sukar mendapat pekerjaan yang baik. Sebahagian dari mereka juga adalah buta huruf.

Mereka menjalani tugas seperti anggota tentera biasa juga, termasuk tugasan sentri. Ada kes dimana pegawai tentera ditembak selepas diberikan arahan berhenti oleh sentri, tanpa sentri bertanyakan kod yang sepatutnya dijawab oleh pegawai tersebut. Ada sebilangan kecil yang dapat menjalankan tugas dengan baik dibawah perhatian.

Malangnya mereka yang terlibat dalam Project 100,000 ini mempunyai kadar tiga kali ganda kematian dimedan perang berbanding risiko yang dihadapi anggota biasa. Lebih 5,000 dari mereka telah terbunuh. Mengikut statistik mereka kerap ditukarkan tugasan (hingga 11 kali) dan perlu menjalani latihan semula 7 hingga 9 kali.

Robert McNamara dikecam hebat kerana melaksanakan program ini. Ibu-bapa yang kehilangan mereka ini merasa sangat kesal kerana anak-anak mereka dikerahkan ke medan perang tanpa memiliki keupayaan mempertahankan diri, apatah lagi berperang.


Ketakutan Kita Untuk Jatuh Cinta

Malam tadi aku menonton video pendek ini dari YouTube, tentang satu fenomena di pasca moden ini iaitu betapa ‘rare‘nya sebenarnya kita jatuh cinta.

Di bawah adalah videonya, dan ini adalah artikel aku kupaskan.

Apabila semalam heboh di Twitter aku lihat perkelahian antara dua golongam – yang pragmatik, yang percayakan kestabilan dari emosi, dengan yang idealis, yang percaya cinta itu melebihi dari harta benda, aku memilih untuk senyap.

Yalah, dengan keadaan aku yang macam ni, tak stabil dari segi kewangan atau emosi, siapa je la nak jadi makwe aku, ye dak?

Tapi aku berfikir panjang selepas menonton wawancara pendek dengan tokoh falsafah yang aku minat dari Slovenia, Slavoj Žižek.

Žižek bercakap tentang ‘jatuh cinta’ ini adalah suatu ‘event’, acara – perkara yang berlaku dalam seumur hidup kita.

Event ni macam contoh, kau menang pertandingan lumba lari peringkat sekolah. Bukan hari-hari kau boleh menang, kan?

Event ni tak sama macam rutin, benda yang hari-hari kau buat. Sebagai contoh, hari-hari kau makan, hari-hari kau maki Najib, atau hari-hari kau mandi. Benda setiap hari kau buat.

Dalam kehidupan kita, sudah pasti kita lalui rutin kita sehari-hari, dan sekali sekala, akan berlaku event dalam hidup kita. Adakalanya event tu tak memberi impak sangat dalam hidup kita, tapi adakalanya, event tu memberi kesan pada hidup kita bertahun-tahun lamanya.

Dalam menceritakan tentang perkara rutin vs event ni, eloklah aku kepilkan lagu yang relevan, iaitu Teenage Dirtbag dari kumpulan Wheatus.

Lagu ini mengisahkan seorang loser yang crush dengan seorang makwe cun, tapi rutinnya kena buli kat sekolah.

Dalam lagu ini, dia bercerita tentang perasaannya terhadap makwe ni, dalam masa sama, makwe ni dah ada boyfriend – dan boyfriend dia seorang asshole yang suka buli dia.

Pendek kata, boyfriend makwe ni membuli dia secara rutin.

Pada verse terakhir, makwe tu ajak dia tengok konsert Iron Maiden “come with me Friday, don’t say maybe”, dan sudah pasti ini menjadi event terbesar dalam hidup mamat tu, ye dak?

Apabila orang mengatakan tentang JATUH CINTA, orang jarang melihat impak jatuh cinta tu sebagai ‘event‘, sebaliknya orang hanya nak berbual tentang kelangsungan rutin hari-hari. Dari situ orang bercerita tentang kestabilan mengatasi perasaan dalam fahaman pragmatisme.

Dan sejak The Great Recession (kejatuhan ekonomi 2008/09), millennials tidak melihat event jatuh cinta sebagai perkara yang signifikan dalam hidup. Orang lebih suka bercakap tentang kejayaan dalam karier atau bidang yang diceburi, misalnya.

Kerana pada millennials, jatuh cinta tidak membantu apa-apa untuk diri kecuali hanya terbuai-buai dalam perasaan. Millennials mahukan kedudukan ekonomi yang kukuh sebab cinta bukan boleh buat kenyang, macam makan nasi, ye dak?

Kalau kau ni jenis rajin kaji lagu Top 40 dari tahun 1950an sampai sekarang macam aku, kau akan perhatikan era 50an dan 60an banyak lagu cinta yang menguasai carta, dan begitu juga di tahun 90an, berbanding sekarang.

Ever wonder?

Sebab cinta pun berkait dengan ekonomi.

Dalam video Vox yang mengkaji tentang perkara ini, terdapat satu hubungkait antara cinta dan ekonomi – di mana, kalau kau dalam kelompok middle class, chances kau untuk jatuh cinta lebih mudah berbanding kau berada di working class.

Aku ambik contoh diri aku sendiri lah. Back in late 90s sampai sebelum krisis ekonomi 2008, aku di dalam tax bracket golongan middle class. Ayah aku businessman, begitu jugak mak aku. Jadi, kemampuan aku untuk bercinta tu ada.

Aku boleh beli baju lawa, boleh dating dengan makwe tanpa memikirkan tentang betapa susahnya untuk berbelanja sewenang-wenangnya.

Ini berbeza dengan aku sekarang. Dengan pasaran buku yang tengah slow ni, aku tak rasa aku mampu untuk berjalan ke luar negara (ASEAN je kot), macam aku selalu buat masa scene buku tengah cantik.

Dalam keadaan ekonomi sekarang, tengok movie pun 3 bulan sekali. Kalau dulu, kalau boleh setiap minggu nak tengok wayang.

Jadi, macam mana nak bercinta kalau kita takde duit untuk keluar dating?

Maka ia berbalik pada isu rutin vs event tadi.

Apabila cinta dah jatuh dalam keadaan rutin, kita mula memikirkan hal-hal remeh macam nak belikan makwe mekap kat Sephora, atau pening bila isteri ajak pergi Bangi Sentral untuk beli tudung dUCk terbaru.

Antara sebab kegagalan dalam percintaan ialah kurangnya aktiviti untuk dijadikan event macam tiba-tiba kau ajak makwe kau roadtrip ke, atau tiba-tiba kau ajak isteri kau pergi konsert ke.

Dan perkara itu akan sentiasa diingat. Bila jatuh kategori rutin, ia akan jadi bosan.

Ia tidak lagi dalam keadaan event macam masa mula-mula first date dulu.

First date akan sentiasa jadi yang terindah, sebab ia event. Bukan selalu kita akan dapat first date. Tapi bila dah hari-hari jumpa, itu jadi rutin.

Bagi akulah, dalam isu semalam antara si Nuyaya vs the world tentang lelaki miskin tak boleh bercinta tu, dua-dua ada betul dan dua-dua salah. Tak ada absolute truth kat situ.

Sebab kita bercakap tentang perspektif, dan masing-masing nak menegakkan perspektif masing-masing.

Bagi aku selaku lelaki miskin yang single ni, let’s be honest lah, siapa la nak aku ni. Memang tak ada pun. Dan aku sedar diri, sebab tu aku tak meletakkan cinta sebagai priority buat masa ni.

Tapi dalam masa sama, aku mengkritik juga sikap perempuan millennials yang tak nak bina hidup sama-sama. Nak yang dah stabil je baru boleh bercinta dengan dia. Mana cabarannya? Hari ni lelaki tu kaya, kau cinta dia. Nanti bila miskin, kau blah camtu je ke? Tak bolehlah.

Aku rasa, perkara terbaik dalam percintaan ini ialah cuba mencipta event dalam masa menjalani rutin bersama-sama. Mana ada orang hari-hari honeymoon, beb.

Cinta ini indah, bila kau gunakan perasaan yang kau ada, sebagai semangat untuk kau teruskan rutin kau sehari-hari.

Hanya bila kau menghargai cinta bukan dalam bentuk material, dalam masa sama bekerja keras mendapatkan material untuk hidup bersama yang tercinta, barulah bahagia.

Akhir kata, tak sangka aku yang loser takde makwe nak ni, tulis benda macam ni.

Makwe aku dah meninggal, dan aku takkan ada perasaan yang sama macam dulu lagi dah. Jadi aku teruskan saja rutin hidup ni, mana tahu, ada event bahagia di depan.

Kalau ada lah. Takde nak buat camne.

Ye dak?

Sekian,

Nami Cob Nobbler
Gagalist sejak 2012 tak pernah ada steady relationship.


KFC Hasilkan Daging Ayam Dengan Menggunakan Teknologi Pencetakan 3 Dimensi

Tiada siapa yang mendahului dalam inovasi makanan berasaskan ayam — seperti KFC. Rangkaian makanan segera KFC telah bekerjasama dengan syarikat penyelesaian Bioprinting 3D dari Rusia untuk membangunkan ketulan ayam yang dihasilkan makmal yang pertama di dunia.

Diinspirasikan daripada permintaan yang semakin meningkat untuk alternatif kepada sumber haiwan, KFC mahu membangunkan projek “daging masa depan” atau “meat of the future”. Projek itu, menurut laporan akhbar, bertujuan untuk menhasilkan sesuatu “hampir mungkin dalam kedua-dua rasa dan penampilan”  menggantikan produk ayam yang sedia manakala selebihnya mesra alam.

“Percubaan kami dalam menguji teknologi bioprinting 3D untuk mewujudkan produk ayam juga boleh membantu menangani beberapa masalah global yang kian meningkat, “menurut Raisa Polyakova, Pengurus Besar KFC Rusia, yang berkata dalam satu kenyataan. “Kami gembira untuk menyumbang kepada pembangunan dan berusaha untuk menjadikannya tersedia kepada beribu-ribu orang di Rusia dan, jika boleh, di seluruh dunia.”

Satu produk akhir disediakan untuk diuji semas musim luruh di Moscow, di mana mereka yang bekerja pada teknologi bahan bioprinting yang menggunakan sel ayam dan bahan berasaskan tumbuhan untuk menghasilkan semula rasa dan tekstur daging yang “hampir” serupa dengan tanpa melibatkan haiwan.

Biomeat mempunyai mikroelemen yang sama dengan produk asal tanpa sebarang bahan tambahan (biasanya digunakan dalam pengeluaran, pemprosesan, rawatan, pembungkusan, pengangkutan, atau penyimpanan), menjadikannya lebih bersih dan beretika, memandangkan proses itu tidak membahayakan haiwan.

“Teknologi bioprinting 3D yang pada mulanya digunakan secara meluas dalam perubatan, kini semakin popular dalam menghasilkan makanan seperti daging,” kata Yusef Khesuani, pengasas bersama penyelesaian Bioprinting 3D.

“Pada masa hadapan, pembangunan pesat teknologi tersebut akan membolehkan kami membuat produk daging 3D yang boleh diakses dengan lebih mudah dan kami berharap teknologi yang dicipta hasil kerjasama kami dengan KFC akan membantu mempercepatkan pelancaran produk daging berasaskan sel di pasaran.”

KFC memetik satu kajian oleh Sains Alam Sekitar oleh Amerika & Technology Journal. Ia menunjukkan penghasilan daging dari kaedah ini juga dipercayai mempunyai kesan negatif yang minimum ke atas alam sekitar, dengan keupayaan mengurangkan penggunaan tenaga lebih daripada setengah, mengurangkan pengeluaran gas rumah hijau 25 kali ganda, dan menggunakan 100 kali lebih sedikit tanah berbanding pengeluaran berasaskan ladang tradisional.

“Di KFC, kami sedang memantau dengan meneliti semua trend dan inovasi terkini dan melakukan yang terbaik untuk terus maju dengan memperkenalkan teknologi termaju kepada rangkaian Restoran kami.”

Polyakova juga menambah. “Produk daging yang direka adalah langkah seterusnya dalam pembangunan konsep restoran’ KFC pada masa depan.

RUJUKAN:

Meat Of The Future: Kfc And 3d Bioprinting Solutions To Use A Bioprinter To Produce Kfc Nuggets. https://global.kfc.com/press-release/meat-of-the-future-kfc-and-3d-bioprinting-solutions-to-use-a-bioprinter-to-produce-kfc-nuggets


Marikh – Planet Yang Mencetus Sifat Ingin Tahu

Sejak sekian lama, manusia sangat terpesona dengan planet yang dipanggil Marikh. Bangsa Babilonia mulai mencerap Marikh dan menyimpan rekod tetap berkenaan pergerakan dan kedudukan planet tersebut secara sistematik yang mana mereka mampu mengetahui kedudukan planet tersebut dengan kiraan matematik. Tamadun Mesir Purba juga dikatakan merekod pergerakan Marikh dan mencerap pergerakan retrograde planet tersebut sekitar tahun 1534 Sebelum Masihi.

Aristotle sekitar 4 tahun Sebelum Masihi turut merekodkan Marikh ghaib dari pandangan bilamana planet tersebut dilindungi Bulan dan memberikan Aristotle jangkaan yang Marikh adalah satu objek yang lebih jauh. Fenomena yang dipanggil occultation ini berlaku bilamana satu objek samawi terlindung dari pandangan pencerap bilamana ia melintasi pencerap dengan objek yang melindunginya.

Marikh adalah objek yang terawal dicerap oleh Galileo Galilei bilamana beliau mencipta teleskop. Marikh turut mempunyai dua satelit semula jadi iaitu Phobos dan Deimos yang mengorbit planet tersebut. Kedua dua satelit semulajadi ini dikatakan asalnya merupakan asteroid yang merayau tetapi akhirnya terperangkap dalam tarikan gravity planet tersebut. Dari permukaan Marikh, gerakan Phobos dan Deimos kelihatan berbeza dari bulan. Phobos naik di barat, terletak di timur, dan naik semula dalam masa 11 jam. Deimos, yang hanya di luar orbit segerak – di mana tempoh orbit akan sepadan dengan tempoh putaran planet – naik seperti yang dijangka di timur tetapi perlahan-lahan. Walaupun orbit Deimos selama 30 jam, 2.7 hari berlalu antara kenaikannya dan ditetapkan untuk pemerhati khatulistiwa, kerana ia perlahan dari putaran Marikh.

Marikh merupakan planet teresterial yang terletak pada orbit keempat Sistem Suria selepas Bumi, terletak   249200000 km dari Matahari dan  merupakan planet kedua paling kecil selepas Utarid tetapi mempunyai atmosferanya yang tersendiri. Atmosferanya terdiri dari 95.97% gas karbon dioksida, 1.93% argon, 1.89% nitrogen, 0.146% oksigen dan 0.0557% karbon monoksida. Marikh kehilangan magnetosfera 4 bilion tahun yang lalu disebabkan oleh hentaman asteroid, dan disebabkan ketiadaan magnetosfera ini, angin suria berinteraksi langsung dengan ionosfer di Marikh, menurunkan ketumpatan atmosfera dengan melepaskan atom dari lapisan luar. Tekanan atmosfera Marikh adalah sangat rendah berbanding Bumi, dengan kadar 0.00628 atm dan ini amat berbeza dengan Zuhrah yang tekanannya terlalu tinggi dan melampau.

Prob Mars Global Surveyor dan Mars Express telah mengesan zarah atmosfera terionisasi yang mengalir keluar ke ruang di belakang Marikh, dan kehilangan atmosfera ini sedang dikaji oleh orbiter MAVEN. Tekanan atmosfera pada permukaan hari ini berkisar dari 30 Pa (0.030 kPa) di Olympus Mons ke lebih 1,155 Pa (1.155 kPa) di Hellas Planitia, dengan tekanan purata pada paras permukaan 600 Pa (0.60 kPa). Ketumpatan atmosfera tertinggi di Marikh adalah sama dengan yang didapati 35 km (22 mi) di atas permukaan Bumi. Gas Metana juga telah dikesan dalam atmosfera Marikh dan profil menunjukkan bahawa metana dibebaskan dari kawasan yang jauh. Kepekatan metana turun naik dari kira-kira 0.24 ppb semasa musim sejuk utara hingga kira-kira 0.65 ppb semasa musim panas. Mars Orbiter Mission dan ExoMars TGO adalah dua misi prob pengorbit yang mencerap komposisi atmosfera Marikh.  Ketiadaan magnetosfera dan atmosfera Marikh yang sangat tipis adalah halangan untuk planet ini yang memiliki sedikit perpindahan haba di permukaannya, selain tiada tebatan terhadap hentaman angin suria dan tekanan atmosfera yang tidak memadai untuk menahan air dalam bentuk cecair. Marikh hampir, atau mungkin secara keseluruhan, mati secara geologinya.

Nama timangan planet merah yang melekat pada Marikh adalah disebabkan permukaan planet tersebut yang kelihatan merah karat jika dilihat dengan teleskop, dan hasil dari cerapan beberapa prob pengorbit yang masih aktif menghantar foto dan membuat cerapan keatas planet tersebut memperlihatkan permukaan Marikh adalah terdiri dari mineral yang mengandungi oksigen, silika dan besi. Komposisi geologi Marikh adalah tholeiitic basalt walaupun adanya kehadiran silica yang lebih  Dari semua planet dalam Sistem Suria, musim  di Marikh adalah yang paling mirip dengan Bumi, kerana satah condong planet tersebut dari kedua-dua paksi putaran dua planet. Panjang musim Marikh adalah kira-kira dua kali ganda dari Bumi kerana jarak Marikh yang lebih besar dari Matahari. Suhu permukaan Marikh adalah berbeza dari tahap -143 ° C (-225 ° F) pada musim sejuk kawasan polar sehingga 35 ° C (95 ° F) di musim panas di garisan khatulistiwa planet tersebut.

Cerapan keatas Marikh menjadi lebih ekstensif sekitar era perlumbaan angkasa antara Kesatuan Soviet dan Amerika Syarikat bilamana kedua-dua Negara kuasa besar tersebut menghantar sejumlah prob angkasa untuk mendapatkan data mengenai planet merah tersebut. Amerika Syarikat menghantar prob Mariner sebagai prob lintasan bagi mencerap Marikh manakala Kesatuan Soviet menghantar prob siri Mars1 hingga Mars7 dengan pelbagai keputusan samada gagal ataupun berjaya mencapai objektif misi. Sehingga artikel ini ditulis, terdapat 6 prob pengorbit generasi baharu yang masih aktif antaranya Mars Reconaissance Orbiter (MRO), MARS Odyssey, MAVEN (Mars Atmosphere and Volatile Evolution Mission) kendalian NASA, Mars Orbiter Mission kendalian ISRO (agensi Angkasa India) dan ExoMars TGO kendalian Agensi Angkasalepas Eropah. Kesemua prob pengorbit ini mencerap atmosfera dan permukaan Marikh secara ekstensif, melaksanakan pemetaan keatas permukaan Marikh bagi misi masa depan selain melaksanakan eksperimentasi saintifik bagi menentukan kandungan gas dalam atmosfera Marikh, keadaan cuaca dan perilaku iklim planet tersebut dan mencari kewujudan sumber air.

Prob perayau Curiosity dan Opportunity pula adalah prob yang menjelajah permukaan Marikh dan masih aktif menghantar data dan foto permukaan Marikh selain melaksanakan eksperimen saintifik sehingga kini. Curiosity sehingga hari ini masih merayau dan mengendalikan eksperimen sains dengan mengutip sampel dan me

Permukaan Marikh adalah berceranggah, dengan lembangan besar serta ngarai mega yang membentuk rupa bentuk planet tersebut seperti yang kita ketahui sekarang.  Lembah Mariner merupakan ruapbentuk permukaan yang paling jelas kelihatan dan boleh dilihat dengan menggunakan teleskop. Kehadiran ngarai besar yang saiznya berkali ganda dari Grand Canyon di Bumi mewujudkan andaian oleh kalangan saintis dan ahli astronomi yang mana Marikh satu ketika dahulu adalah planet yang mirip dengan Bumi dan mempunyai sumber air kerana ngarai tersebut biasanya terbentuk akibat hakisan air dan sungai sepertimana di Bumi. Hasil cerapan dan kajian saintifik oleh prob angkasa yang dihantar membuktikan hipotesis saintis lampau berkenaan rupabentuk iklim planet ini.

Prob pengorbit 2001 Mars Odyssey yang dikendali oleh NASA telah mencerap kehadiran hidrogen dalam jumlah yang banyak pada permukaan Marikh yang merupakan petanda akan wujudnya air dalam bentuk ais dibawah permukaan planet tersebut. Prob ini juga telah mengesan kehadiran sejumlah besar air dalam bentuk ais dikawasan polar planet Marikh tetapi komposisi air tersebut masih belum dapat dipastikan sepenuhnya. Dalam laporan Equatorial locations of water on Mars: Improved resolution maps based on Mars Odyssey Neutron Spectrometer data para saintis menjelaskan bahawa, kehadiran deposit hidrogen dalam kuantiti besar Deposit hidrogen yang kaya, dengan kandungan WEH> 25 wt. %, ditemukan dibahagian polar yang mana ia ditafsirkan sebagai air dalam bentuk ais yang terkandung dibawah lapisan tanah yang kering.

Tambahan deposit hidrogen latitud rendah dicerap pada wilayah Arabia Terra dan Elysium Planitia dengan 9.5 ± 1.5 wt. % WEH. Air dalam bentuk ais seharusnya pula tidak stabil di kawasan khatulistiwa dari ± 30◦ dan pihak saintis menjangkakan bahawa deposit hidrogen khatulistiwa ini adalah endapan dalam bentuk mineral terhidrasi. Bukti hidrasi kawasan khatulistiwa ini wujud dalam bentuk morfologi dan terkomposit disekitar wilayah Medusae Fossae Formation dan Tharsis Montes.

Hasil dari penemuan air dalam bentuk ais dikawasan polar, program Mars Pheonix dilancarkan untuk mengenalpasti kehadiran air tersebut. Penemuan yang dibuat oleh Mars Odyssey Orbiter pada tahun 2002 menunjukkan sejumlah besar ais air bawah tanah di dataran arktik utara. Pendaratan Phoenix mensasarkan kawasan circumpolar ini menggunakan lengan robot untuk menggali lapisan lapisan atas pelindung ke air dalam bentuk ais di bawah dan pada akhirnya, untuk membawa kedua-dua tanah dan ais untuk analisis saintifik. Hasilnya, prob pendarat ini telah menemukan ais dikawasan polar tersebut pada tahun 2008.

Kajian insitu oleh prob Viking, perayau Spirit dan Opportunity, prob Phoenix dan Curiosity menjelaskan keadaan Marikh dimana planet ini satu ketika dahulu lebih banyak dihuni oleh organisma berbanding hari ini, tetapi sama ada organisma hidup yang pernah wujud di sana tetap tidak diketahui. Prob Viking pertengahan tahun 1970-an menjalankan eksperimen yang direka untuk mengesan mikroorganisma di tapak pendaratan masing-masing dan mempunyai hasil yang positif, termasuk peningkatan sementara Karbon Dioksida apabila terdapat pendedahan kepada air dan nutrien.

Kuantiti metana dan formaldehid yang kecil yang dikesan oleh orbit Marikh turut dikatakan sebagai bukti yang mungkin untuk kehidupan, kerana sebatian kimia ini akan segera memecah dalam atmosfera Marikh. Sebaliknya, terdapat juga pendapat yang mengatakan sebatian ini wujud akibat aktiviti gunung berapi dan seterusnya menafikan kewujudan makhluk hidup diplanet tersebut.

Sehingga hari ini, sumber air dan tanda-tanda kewujudan kehidupan masih diburu oleh kalangan saintis dan ahli astronomi bagi mengenalpasti jawapan kepada persoalan paling utama – adakah wujud makhluk lain diluar Bumi. Eksplorasi dan cerapan keatas Marikh juga adalah salah satu jalan yang membolehkan manusia mewujudkan koloni penempatan di Marikh. Penentuan lokasi deposit air adalah salah satu factor yang membolehkan pembukaan koloni sedemikian. Walaubagaimanapun, sehingga manusia belum mencapai keupayaan dan kebolehan untuk sampai ke Marikh dalam masa singkat, pengunaan prob dan perayau akan diteruskan bagi mengendali pelbagai aktiviti eksperimentasi saintifik yang berkenaan.

FJ

Rujukan Dan Bacaan Lanjut:


Analogi Dua Arus

Kalau perasan, tak pernah lagi wujud sungai yang bermula dari bawah bukit, dan naik ke atas bukit. Alam menunjukkan hal yang sebaliknya. Air hujan akan bergerak dari atas bukit, turun ke bawah bukit, melahirkan anak-anak sungai, dan kadang kala lalu di kincir air, membantu kincir air itu membuat kerja bagi para petani, dan akhirnya sampai ke laut.

Hal ini disebabkan adanya perbezaan ketinggian, sebagai contoh ketinggian air terjun, yang menyebabkan wujudnya perbezaan potensi. Secara intuisinya, semakin tinggi air terjun, maka kita akan kata perbezaan potensi tersebut akan jadi lebih besar.

Satu lagi contoh penerangan perbezaan potensi adalah seperti berikut:

Katakan kau ada bola, dan kau letak bola tersebut di atas satu landasan yang condong, landai dan rata. Bola yang ada di atas landasan yang condong akan mempunyai lebih tenaga potensi, berbanding bola di atas landasan yang landai. Untuk bola yang berada di atas permukaan rata, bola tersebut mungkin berada dalam keadaan statik, ataupun bergerak secara rawak (sekiranya ia mempunyai tenaga).

Terma perbezaan potensi juga wujud dalam bidang elektrik, turut dikenali sebagai voltan (voltage).

Untuk memahami elektrik, ada beberapa perkara yang perlu kita bincangkan.

Elektrik terhasil akibat dari pergerakan elektron. Elektron, seperti air, akan bergerak dari tempat yang tinggi ke tempat yang rendah, dan menghasilkan arus. Untuk air, kita ada arus sungai, dan untuk elektron, kita ada arus elektrik.

Cuma perbezaannya adalah pada perbezaan potensi itu tadi. Untuk kes air, air akan mengalir dari puncak gunung ke kaki gunung, dengan berlakunya perubahan dari tenaga potensi kepada tenaga kinetik, dan tenaga kinetik tersebut wujud sebagai pergerakan air.

Untuk elektrik, contohnya bateri, puncak gunung tersebut ada pada bahagian positif bateri, dan kaki gunung ada pada bahagian negatif bateri. Arus elektrik akan bergerak dari tempat tinggi (bahagian positif bateri) dan turun sampai ke tempat rendah (bahagian negatif bateri), melalui litar eletrik, dan arus elektrik tersebut akan digunakan untuk membantu kincir-kincir elektrik (perkakasan eletrik seperti lampu dan kipas), untuk melakukan kerja.

Justeru, kalau anda sebenarnya tertanya-tanya bagaimana sebenarnya bateri menghasilkan tenaga, tenaga terhasil dari perubahan tenaga potensi elektrik menjadi tenaga yang bersesuaian dengan perkakasan elektrik, seperti tenaga haba (seterika), cahaya (lampu) dan tenaga pergerakan (motor). Kebanyakan potensi dalam bateri pula adalah dipacu oleh tindakbalas elektrokimia didalam bateri itu sendiri. Sebab itulah kebanyakan bateri kita akan kehabisan tenaga, kerana tindakbalas tersebut akan terhenti apabila bahan elektrod dalam bateri tersebut habis digunakan.

Secara analogi, begitulah bagaimana arus elektrik terhasil, dan sedikit maklumat ringkas mengenai bateri.

Rujukan dan bacaan lanjut:

James S. (2012). “The electric vocabulary”. IOP Publishing Ltd. Physics Education, Vol 47, No 1.

Chemistry Libretexts – Electricity and the Waterfall Analogy.

Fisheries and Marine Institute of Memorial, University of Newfoundland website – Conventional Current vs Electron Flow.

College of Engineering, Oregon State University website – Electron Current vs. Conventional Current.

P/s: Arus elektrik yang digunapakai di sini adalah arus elektrik konvensional. Buat mereka yang belajar subjek elektrik, wujud perbezaan arus konvensional dengan arus elektron. Disebabkan elektron terdiri dari cas negatif, maka elektron sebenarnya bergerak dari terminal negatif ke terminal positif (bertentangan arah dengan arus konvensional), kerana cas negatif akan tertarik kepada benda yang positif. Penggunaan arus konvensional adalah dari idea Ben Franklin, di mana Franklin menganggap arus akan bergerak dari terminal positif (tinggi) ke terminal negatif (rendah), seperti objek alamiah yang lain.